SOP Liga Malaysia kekal

TANJUNG MALIM, 17 Februari- Pengajuran kejohanan bola sepak Liga Malaysia tahun ini masih mengguna pakai Prosedur Operasi Standard (SOP) yang sama seperti tahun lalu.  Menteri Belia dan Sukan, Datuk Seri Ahmad Faizal Azumu mengingatkan pihak yang terlibat untuk sentiasa mematuhi SOP yang telah ditetapkan Majlis Keselamatan Negara (MKN) dan Kementerian Kesihatan Malaysia (KKM). "SOP yang sekarang ni masih terpakai seperti yang telah ditetapkan dalam Liga Sukan Malaysia,"Kami mengharapkan kes tidak akan meningkat namun perkara yang sentiasa diamalkan iaitu kawalan kendiri yang jauh lebih penting mengawal penyebaran wabak ini," jelasnya dalam Majlis Perasmian Program Penutupan Mengenalpasti Bakat Murid Tahun 2022 di Universiti Pendidikan Sultan Idris, Tanjung Malim.  Program itu bertujuan mengenalpasti bakat-bakat baru untuk diserap sebagai atlet di sekolah sukan negeri Perak.  Seramai 264 pelajar akan dinilai melibatkan beberapa acara sukan termasuk bola sepak, hoki, memanah, bola jaring dan sepak takraw.


BATC: Skuad badminton lelaki mara ke separuh akhir

SHAH ALAM, 17 Februari- Skuad lelaki negara berjaya menempah slot ke separuh akhir dalam Kejohanan Badminton Berpasukan Asia (BATC) 2022, selepas menumbangkan Kazakhstan 5-0 pada aksi kedua Kumpulan B petang tadi.Kejayaan itu sekali gus memastikan Malaysia layak secara automatik ke pusingan akhir Piala Thomas, di Bangkok, Thailand, Mei depan.Aksi di Pusat Konvensyen Setia City itu menyaksikan mata pertama negara hadir melalui pemain perseorangan, Aidil Sholeh yang menundukkan Artur Niyazov straight set 21-11, 21-12.Kecemerlangan kem negara diteruskan perseorangan kedua, Lim Chong King yang tenang menyumbang mata kedua dengan menewaskan Khaitmurat Kulmatov 21-11, 21-11.Perseorangan ketiga,Kok Jing Hong kemudian menyumbang mata kemenangan hasil kejayaan 21-8, 21-4 ke atas Makhsut Tajibullayev.Mata keempat negara hadir melalui pasangan beregu Man Wei Chong dan Tee Kai Wun yang mengalahkan Jangir Ibrayev dan Ilya Lysenko 21-5, 21-5.Satu lagi beregu Goh Sze Fei dan Nur Izzudin melengkapkan kemenangan bersih Malaysia dengan mengatasi Andrey Shalagin dan Makhsut Tajibullayev 21-8, 21-4.Malaysia bakal menentang Jepun dalam aksi terakhir kumpulan B petang esok.


Hoki Terengganu yakin juarai Liga Hoki Malaysia 2022

KUALA LUMPUR, 17 Februari- Pasukan Hoki Terengganu (THT) berazam untuk merampas gelaran juara pada Liga Hoki Malaysia (MHL) 2022 yang akan membuka tirainya esok.Jurulatihnya,Roslan Jamaluddin berkata, anak buahnya sudah bersedia untuk berdepan TNB dalam perebutan trofi pertama musim ini iaitu Piala Sumbangsih.UPSOUND "Kami bermula dengan Piala Sumbang Sumbangsih kemudian akan lihat prestasi pasukan dalam liga. Kalau boleh kami ingin konsisten dengan kemenangan 10 perlawanan," jelasnya selepas majlis perasmian jersi baharu THT bagi musim 2022 di ibu negara.Dalam program berkenaan juga THT turut memperkenalkan penaja dan pemainnya semperna TNB liga Hoki Malaysia (TNB MHL) 2022.Musim lalu, THT muncul naib juara di belakang UniKL yang tidak menyertai saingan musim ini.Kali ini mereka bakal diperkuatkan lagi dengan kehadiran 2 pemain kebangsaan, Muhammad Marhan Mohd Jalil dan Mohamad Sukri Abdul Mutalib.


Pan Gon tekad bawa Harimau Malaya ke Piala Dunia

KUALA LUMPUR, 17 Februari- Pengendali baharu Harimau Malaya, Kim Pan Gon tidak teragak-agak menerima tawaran menyertai skuad bola sepak kebangsaan.Jelasnya, skuad Harimau Malaya mempunyai potensi amat besar dan menyifatkan tawaran untuk mengemudi pasukan itu sebagai tawaran yang menarik.Pan Gon juga yakin beliau mampu membawa Malaysia ke Piala Dunia memandangkan rantau Asia akan diberikan sehingga sembilan slot pada masa hadapan.“Kita perlu membina asas yang kukuh terlebih dahulu sebelum pergi ke misi yang lebih tinggi iaitu untuk layak ke Piala dunia kerana saya percaya pasukan ini mempunyai potensi yang besar untuk pergi jauh.“Saya juga ingin membawa skuad Malaysia hebat di mata dunia, bukan sekadar di Asia Tenggara. Untuk itu, kita perlu lakukan yang lebih baik untuk pasukan kebangsaan," jelasnya ketika sidang media pertama selaku pengendali baharu Harimau Malaya di Wisma FAM, Kelana Jaya.Selain itu, Pan Gon mempunyai falsafah dan cara tersendiri yang dilihat mampu membantu skuad Harimau Malaya memperbaiki kekurangan dari segi taktikal dan mental.

Beliau turut memperkenalkan barisan kejurulatihan yang akan membantunya.Paul Marti Vicente dilantik selaku Penolong Jurulatih, Cho Junho jurulatih penjaga gol, Dr.Gokhan Kandemir jurulatih kecergasan dan Lim Jaehun jurulatih analisis prestasi.Bagi melengkapkan barisan tersebut, seorang lagi jurulatih tempatan akan dipilih tidak lama lagi selepas beliau membuat penilaian akhir.Beliau yang merupakan bekas ketua jurulatih skuad kebangsaan Hong Kong turut memberitahu budaya dan fizikal pemain yang tidak jauh beza dari Korea Selatan merupakan antara faktor utama beliau tertarik dengan tawaran tersebut.Jurulatih berusia 52 tahun itu diberikan kontrak dua tahun selepas peletakan jawatan Tan Cheng Hoe susulan kegagalan skuad negara pada Piala Suzuki AFF 2020 di Singapura, Disember lalu.


Piala Asia B23 beri cabaran buat pasukan kebangsaan

KUALA LUMPUR, 17 Februari- Skuad muda Malaysia bakal berdepan tugas sukar dalam Kejohanan Piala Asia Bawah 23 Tahun 2022 apabila diundi bersama juara bertahan Korea Selatan dalam Kumpulan C.Kejohanan itu dijadualkan berlangsung di Uzbekistan pada 1 hingga 19 Jun depan.Selain Korea yang merupakan juara edisi 2020, turut diundi bersama skuad B-23 negara dalam kumpulan C ialah Thailand dan naib juara 2018, Vietnam.Tuan rumah, Uzbekistan diundi dalam Kumpulan A bersama Iran, Qatar dan Turkmenistan.Australia, Jordan, Iraq dan Kuwait pula diundi dalam kumpulan B.Manakala Arab Saudi, UAE, Jepun dan Tajikistan dalam kumpulan D.Ini bakal menjadi penampilan kedua Malaysia dalam kejohanan yang diadakan secara dwitahunan berkenaan.Pencapaian terbaik skuad negara ialah layak ke suku akhir pada edisi 2018 sebelum tewas 1-2 kepada Korea Selatan.


Aston Martin pasukan pertama uji jentera baharu

SILVERSTONE, 17 Februari- Aston Martin menjadi pasukan pertama mencuba jentera baharu di litar dalam sesi ujian pramusim 2022 di Silverstone pada Jumaat lepas.Jentera AMR-22 itu dipandu uji dua pelumbanya, Sebastian Vettel dan Lance Stroll.Dikenali sebagai AMR-22, jentera baharu Aston Martin itu direka mengikut spesifikasi baharu yang ditetapkan penganjur Formula 1 termasuk dalam aspek aerodinamik.Selain itu, ia turut menyaksikan pembaharuan dalam aspek tayar yang lebih besar berbanding sebelumnya.Jentera Aston Martin itu turut menampilkan logo dan lambang baharu dengan tambahan jenama Aramco yang menjadi penaja bersama buat pasukan yang berpangkalan di Britain itu. -AFP


Andy Murray kecundang ditangan Roberto Bautista Agut

DOHA, 17 Februari- Bekas pemain nombor 1 dunia, Andy Murray ditunjukkan jalan keluar oleh pemain Sepanyol, Roberto Bautista Agut pada Terbuka Qatar selepas tewas mudah 6-0, 6-1 di pusingan kedua awal pagi tadi.Murray yang juga juara dua kali kejohanan ini, gagal mengulangi momentum cemerlang ketika menewaskan pemain Jepun, Taro Daniel kelmarin apabila tumpas kepada Bautista Agut dalam masa kurang satu jam.Pemain berusia 34 tahun itu menang mudah 6-0 di set pertama dan cuba bangkit dengan memenangi satu permainan di set kedua.Namun, Bautista Agut terus mendominasi pertarungan untuk melengkapkan kemenangan 6-1.Ini kekalahan besar pertama Murray sejak tunduk dengan keputusan sama kepada Roger Federer pada Final ATP di London pada 2014.Manakala Bautista Agut yang juga pilihan kedua kejohanan, dijadual bertemu rakan senegara, Alejandro (ALEY-HANDRO) Davidovich Fokina di suku akhir. -AFP


RTM penyiar rasmi MHL 2022

KUALA LUMPUR, 17 Februari- Menjelang aksi Liga Hoki Malaysia (MHL)2022, Radio Televisyen Malaysia (RTM) terus menyokong perkembangan sukan hoki tempatan apabila menjadi penyiar rasmi kesemua 30 perlawanan.MHL 2022 akan membuka tirainya dengan perlawanan Piala Sumbangsih pada esok.Presiden Konfederasi Hoki Malaysia (KHM), Datuk Seri Subahan Kamal berharap kerjasasama ini dapat meningkatkan lagi perkembangan hoki tanah air."RTM mempunyai satu platform yang memberi impak positif kepada penonton, sekaligus menaikkan anak muda dan pemain hoki negara yang berentap dalam liga kali ini,"Saya berharap RTM dapat memancarkan siaran ini ke dalam saluran laman web rasmi KHM bagi memastikan ia dapat ditonton seluruh dunia," jelasnya selepas meninjau persiapan akhir Kejohanan MHL 2022 di ibu negara.Tambah beliau, pada edisi lepas KHM menganjurkan liga hoki secara gelembung sukan, namun tahun ini ia dijalankan secara timbal balik di semua negeri yang mengambil bahagian.


MFL lega Johor Bahru tuan rumah ACL 2022

KUALA LUMPUR, 17 Februari- Pemilihan Johor Bahru sebagai tuan rumah Kumpulan I saingan Liga Juara-Juara Asia (ACL) 2022 melegakan Liga Bola Sepak Malaysia (MFL).Ketua Pegawai Eksekutifnya, Stuart Ramalingam menyambut baik pengumuman Konfederasi Bola Sepak Asia (AFC) yang dibuat semalam."Situasi itu akan melicinkan perjalanan kalendar pasukan Harimau Selatan termasuk tidak perlu mengubah jadual perlawanan saingan Liga Malaysia sekiranya JDT perlu beraksi di luar negara,"Pemilihan Johor Bahru sebagai penganjur perlawanan berpusat bagi Kumpulan I bakal memberi kelebihan kepada pemain beraksi di laman sendiri dalam melengkapkan kesemua enam perlawanan kumpulan," katanya.JDT selaku juara Liga Super lapan kali berturut-turut diundi bersama juara Liga Jepun Kawasaki Frontale, kelab Liga Super China, Guangzhou FC dan pemenang perlawanan 'play-off' antara Ulsan Hyundai (Korea Selatan) dan Port FC (Thailand).Tahun ini adalah penampilan keempat skuad kendalian Benjamin Mora itu dalam saingan ACL selepas kali pertama berentap dalam kejohanan berprestij Asia itu pada 2019.Musim lepas JDT menamatkan saingan di tempat ketiga kumpulan G, di belakang Nagoya Grampus dari Jepun dan naib juara Pohang Steelers dari Korea Selatan.


MPFL 2022: Selangor MAC rampas status pendahulu, tewaskan KL City 5-3

SHAH ALAM, 17 Februari- Liga Futsal Premier Malaysia (MPFL) 2022 menyaksikan Selangor MAC merampas kedudukan sebagai pendahulu liga selepas membenam KL City FC 5-3 dalam aksi di Kompleks Sukan Negara Shah Alam semalam.Semua lima gol Selangor MAC dijaringkan pada separuh masa pertama menerusi Matheus Vasconcelos Silva, Azamuddin Hasan, Ekmal Shahrin, Fariq Mohammad dan Faris Johan.Namun, KL City berjaya mengurangkan defisit menerusi jaringanK. Dinesh Kumar, dan dua gol daripada Akram Mukhriz Muhamadiah.Kemenangan itu menyaksikan Selangor MAC mendahului liga dengan 21 mata selepas lapan perlawanan, dua mata mengatasi pencabar terdekat, Negeri Sembilan.Sementara itu dalam satu lagi perlawanan PDRM FC membelasah Perak, 6-1.Gol PDRM dihasilkan menerusi hatrik Afif Najmi Izwan dan satu gol hasil sepakan Suhaimi Abdul Jabar, Dzohrill Hafeeq Ismawi dan Ahmad Shafeez Ibrahim.Perak pula mendapat gol saguhati menerusi Nur Faisal Kamaruden.


Skuad lelaki catat kemenangan pertama BATC 2022

SHAH ALAM, 17 Januari - Skuad lelaki negara mencatat kemenangan pertama pada Kejuaraan Badminton Bepasukan Asia (BATC) 2022 selepas menang 5-0 ke atas Singapura pada aksi Kumpulan B.Pemain perseorangan negara, Lee Zii Jia memberi mata pertama apabila menundukkan bintang sensasi Singapura, Loh Kean Yew.Pemain kelahiran Kedah itu beraksi dengan cemerlang untuk menguasai permainan dengan kemenangan 21-6 ,21-14.Momentum cemerlang itu kemudian diteruskan beregu utama negara, Aaron Chia-Soh Wooi Yik ke atas Danny Chrisnanta-Koh Eng Keat.Aaron-Wooi Yik menang 21-14, 21-12, sekali gus memastikan Malaysia selesa mendahului 2-0.Pemain perseorangan muda negara, Ng Tze Yong muncul wira apabila menghadiahkan mata ketiga.Tze Yong bagaimanapun dipaksa berhempas pulas sebelum menewaskan lawannya, Jason Teh dalam pertarungan sengit 3 set 17-21, 24-22 dan 21-19.Aksi pemain beregu Nur Izzuddin Rumsani-Goh Sze Fei dan perseorangan ketiga, Leong Jun Hao pula lebih sebagai pelengkap perlawanan selepas Malaysia telah pun disahkan sebagai pemenang.Selepas ini skuad lelaki negara dijadual bertemu Kazakhstan pada aksi kedua.


Zii Jia pilih Indra Wijaya sebagai jurulatih

KUALA LUMPUR, 16 Februari - Jaguh perseorangan lelaki negara, Lee Zii Jia bakal dibimbing jurulatih kebangsaan, Indra Wijaya bagi meneruskan kerjaya badmintonnya sebagai pemain profesional.Latihan akan dijalankan menerusi Kelab Badminton Lee Zii Jia yang baharu diluluskan penubuhannya.Timbalan Menteri Belia dan Sukan, Ti Lian Ker mengesahkan perkara itu melalui hantaran di Facebook."Ini akan membantu melayakkan Zii Jia mengambil alih jurulatih Indra Widjaja yang akan menamatkan kontraknya dengan Persatuan Badminton Malaysia pada 31 Mac depan."BAM bersedia menyerahkan jurulatih dari Indonesia ini untuk terus membantu Zii Jia dalam karier sukannya."Pejabat saya telah membantu Zii Jia untuk melancarkan proses pendaftaran, permit kerja dan keperluan imigresen. Saya mengucapkan selamat maju jaya kepada Zii Jia dan Kelab Badminton Lee Zii Jia yang baharu ditubuhkan," katanya. Ketika ini, karier Zii Jia selaku pemain profesional solo diurus kakaknya.


BATC 2022: Pearly dedikasikan kemenangan untuk Thinaah

SHAH ALAM, 15 Februari - “Saya bermain untuk dia (M.Thinaah).”

Itulah yang dikatakan pemain badminton beregu wanita negara Pearly Tan selepas beliau yang berpasangan sementara bersama Valeree Siow, memberikan mata kedua Malaysia pada perlawanan pertama Kumpulan Y, di Kejohanan Badminton Berpasukan Asia (BATC) 2022 di sini hari ini.

Pasangan yang baru digandingkan hari ini itu, bermain dengan baik sehingga berjaya mengalahkan pasangan Rui Hirokami-Yuna Kato 24-22, 21-18, bagi menyamakan kedudukan 2-2, ketika Malaysia berhadapan juara bertahan Jepun, sebelum pasangan Anna Cheong-Teoh Mei Xing mengalahkan Hina Akechi-Riko Gunji 21-12,21-5 untuk menang 3-2.

Pearly akui yang beliau terkejut apabila mendapati nama Thinaah digugurkan sebaik senarai pemain dikeluarkan hari ini, pada hari pertama kejohanan yang berlangsung di Pusat Konvesyen Setia City.

Thinaah terpaksa menarik diri pada saat-saat akhir hari ini, selepas diuji positif COVID-19 awal hari ini.

“Dia ada ‘text’ saya sebelum perlawanan bermula, dia pun sedih (tidak dapat bermain). Mestilah terkejut Thinaah positif (COVID-19), tetapi kita perlu teruskan.

“Jurulatih pun cakap jangan fikir banyak, mesti berjuang untuk dapatkan satu mata untuk pasukan kita,” katanya kepada wartawan ketika ditemui selepas perlawnan menentang Rui-Yuna.

Mengenai permainan beliau Pearly, Valeree yang pernah berpasangan dengan pemain itu pada sesi latihan berkata adalah sesuatu yang normal untuk berlaku perubahan pada saat-saat akhir, dalam acara berpasukan.

“Ia satu pengalaman yang bagus bermain bersama Pearly. Saya hanya perlu untuk lebih konsisten dan kurangkan kesilapan pada perlawanan seterusnya,” katanya.

Pada perlawanan hari ini Malaysia bermula dengan kurang baik, selepas pemain perseorangan wanita utama negara S. Kisona (64 dunia) tewas 12-21, 16-21 kepada pemain nombor 72 dunia Natsuri Nidaira, sebelum Jepun mendahului 2-0 selepas pemain nombor 181 dunia Riko Gunji mengalahkan pemenang pingat perak Kejohanan Remaja Asia 2017 Eoon Qi Xuan, 21-17, 21-7.

Bagaimanapun Siti Nurshuhaini Azman, mencipta peluang Malaysia untuk kembali selepas semangat juang beliau berjaya mencuri mata pertama untuk Malaysia, dengan mengalahkan Hina Akechi 21-16, 22-20.

Sementara itu Mei Xing yang berpasangan bersama Anna berkata, kemenangan Siti Nurshuhaini dan pasangan Valeree-Pearly, serta kehadiran peminat Malaysia menaikkan semangatnya, untuk berjaya mendapatkan mata kemenangan Malaysia.

Siti Nurshuhaini pula berkata, beliau perlu memperbaiki permainan pertahanan beliau di gelanggang dan berjanji untuk bermain dengan lebih baik esok.

Pasukan wanita negara berpeluang untuk layak ke separuh akhir, jika berjaya mengalahkan India esok, manakala pasukan lelaki akan memulakan kempen mereka esok dalam perlawanan Kumpulan B, dengan kedua-dua perlawanan bermula jam 4 petang.

Dua pasukan terbaik dari setiap kumpulan akan layak ke separuh akhir dan secara automatik layak ke pusingan akhir Piala Thomas dan Uber, yang akan berlangsung di Bangkok pada Mei. - BERNAMA


COVID-19: Pemain badminton kebangsaan, M Thinaah disahkan positif

SHAH ALAM, 15 Februari - Pasukan Badminton negara berdepan tugas sukar di Kejohanan Badminton Berpasukan Asia (BATC) 2022 apabila pemain beregu utama, M Thinaah didapati positif COVID-19.Keputusan ujian saringan itu diperoleh dua jam sebelum aksi pertama bermula.Persatuan Badminton Malaysia (BAM) menerusi kenyataannya berkata, pemain berusia 24 tahun itu tidak bergejala perlu menjalani kuarantin mengikut protokol yang telah ditetapkan oleh ditetapkan Kementerian Kesihatan Malaysia (KKM), Kementerian Belia dan Sukan (KBS) dan Majlis Keselamatan Negara (MKN).

"Berdasarkan prosedur operasi standard (SOP) yang ditetapkan penganjur BATC, kontak rapat kepada Thinaah iaitu Pearly Tan (gandingannya) wajib menjalani ujian RT-PCR (Polimerase-Transkripsi Terbalik). Namun, keputusan ujian adalah negatif."Persatuan mendoakan agar Thinaah segera pulih," kata kenyataan yang dimuat naik di Facebook rasmi BAM itu.Rakannya, Pearly Tan yang juga kontak rapat disahkan negatif jangkitan berdasarkan ujian RT-PCR.


AFF B-23: Myanmar tarik diri, aksi menentang Malaysia dibatalkan

KUALA LUMPUR, 15 Februari - Perlawanan pertama Kumpulan B melibatkan pasukan kebangsaan menentang Myanmar pada 5 petang tadi terpaksa dibatalkan.Presiden AFF, Mejar Gen Khiev Sameth berkata, ia susulan terdapat kes positif COVID-19 dalam kalangan pemain kendaliannya."Dukacitanya dimaklumkan pasukan Myanmar terpaksa menarik diri daripada Kejuaraan B-23 AFF 2022. "Kami memahami pasukan sememangnya bersemangat untuk memulakan kempen dan penyokong juga tidak sabar untuk menyaksikan pasukan masing-masing."Namun atas dasar kesihatan dan keselamatan semua pihak yang terbabit, kami faham keputusan yang terpaksa diambil."Kami mendoakan mereka yang dijangkiti dapat sembuh dengan segera," kata Khiev Sameth.

Pembatalan turut dibuat sebagai langkah pencegahan penularan wabak sepanjang kejohanan berlangsung.Dalam pada itu, Persekutuan Bola Sepak ASEAN telah dimaklumkan mengenai hasrat Myanmar untuk tarik diri daripada Kejohanan tersebut.Menurut penganjur, jadual perlawanan akan disusun semula dan bakal diumumkan tidak lama lagi.


Jan Hirt cipta sensasi, ungguli peringkat kelima Jelajah Oman

MUSCAT, 15 Februari- Pelumba Republik Czech, Jan Hirt mencipta sensasi apabila memenangi aksi tumpuan pada peringkat kelima perlumbaan Jelajah Oman.Kemenangan itu juga membolehkan beliau muncul pendahulu keseluruhan.Aksi mendaki pada saingan peringkat kelima menyaksikan beliau berdepan cabaran pelumba lain sebelum berjaya memintas lawan dalam kayuhan menuju ke garisan penamat perlumbaan.Aksi memukau Hirt dapat dilihat ketika dua kilometer terakhir perlumbaan manakala pencabar terdekat Fausto Masnada gagal memberikan saingan. Perlumbaan Jelajah Oman yang berlangsung sejak Khamis lalu bakal melabuhkan tirainya menerusi saingan peringkat keenam melibatkan jarak sejauh 132.5 kilometer. - AFP


Austria tambah koleksi pingat

ZHANGJIAKOU 15 Februari- Austria mempamerkan aksi cemerlang apabila menambah satu lagi pingat emas menerusi acara berpasukan ski jumping.Dalam acara tumpuan tersebut, atlet Austria, Manuel Fettner menjadi penyumbang mata tertinggi buat pasukannya menerusi lompatan sejauh 128 meter.Pasukan tersebut meraih pingat emas selepas mengumpul 942.7 mata keseluruhan.Sementara itu, pingat perak menjadi milik Slovenia dengan 934.4 mata manakala Jerman sekadar berpuas hati di tempat ketiga selepas mengumpul 922.9 mata.- AFP


Langgar protokol COVID-19, empat pemain Argentina digantung perlawanan

ZURICH, 15 Februari- Persekutuan Bola Sepak Antarabangsa (FIFA) bertindak tegas apabila menggantung dua perlawanan terhadap empat pemain Argentina.Ia susulan kegagalan pemain itu mematuhi protokol kesihatan COVID-19 ketika aksi kelayakan Piala Dunia 2022 menentang Brazil pada 5 September lalu. Empat pemain Argentina itu ialah Emiliano Buendia, Emiliano Martinez, Giovanni Lo Celso dan Cristian Romero.Perlawanan melibatkan dua pasukan itu juga terpaksa ditangguhkan selepas pihak kesihatan mendapati empat pemain tersebut melanggar protokol ditetapkan bagi mengekang penularan wabak berkenaan.Kesemua pemain tersebut didapati masih bersama pasukan kebangsaan Argentina biarpun kelab mereka di England melarang perjalanan ke Amerika Selatan yang disenaraikan dalam zon merah bagi mengekang penularan COVID-19.Sementara itu, FIFA pada Isnin mengarahkan Brazil dan Argentina memainkan semula perlawanan kelayakan Piala Dunia yang dihentikan di Sao Paulo pada September atas dakwaan pelanggaran kuarantin COVID-19 oleh pelawat."Selepas penyiasatan menyeluruh terhadap pelbagai elemen fakta dan berdasarkan peraturan yang terpakai, Jawatankuasa Tatatertib FIFA telah memutuskan bahawa perlawanan itu harus dimainkan semula pada tarikh dan di lokasi yang akan diputuskan oleh FIFA," kata kenyataan badan induk dunia itu.- AFP


Dzeko jumpa Salah, di San Siro

MILAN, 15 Februari- Edin Dzeko bakal bertemua rakan lama Mohamed Salah apabila Inter Milan menentang Liverpool dalam pusingan 16 terakhir Liga Juara-Juara pada hari Rabu, sekaligus mengimbau kembali fenomena yang pernah dicetuskan kedua-dua pemain itu ketika bersama di Roma.Selepas Chelsea dan Fiorentina, karier Salah mula melonjak sebaik dia tiba di ibu kota Itali itu pada tahun 2015.Setelah mantap sebagai rakan kongsi penyerang di bawah Luciano Spalletti, Dzeko dan Salah berjaya menjaringkan 58 gol dalam semua pertandingan pada 2016-17 dan membantu Roma menduduki tempat kedua dalam Serie A.Persembahan Salah yang cemerlang membolehkannya ke Merseyside, di bawah Jurgen Klopp dan pantas menjadi antara yang terbaik di dunia, dengan harga yang berjumlah kira-kira £43 juta."Saya mesti katakan, saya membantu Momo menjadi seperti sekarang, dalam beberapa cara," kata Dzeko dalam satu wawancara yang diterbitkan oleh Daily Mail minggu lalu."Kami mempunyai masa yang hebat bersama-sama di Rom, saya sangat gembira untuknya, seorang lelaki hebat yang layak untuk semua yang dia capai."Dzeko kelihatan seperti pemain yang dilahirkan semula sejak berpindah ke utara dari Roma pada musim panas, dan telah mendapat perhatian peminat Inter sehingga mereka melupakan Romelu Lukaku, orang penting di sebalik kejayaan liga musim lalu.Dzeko kini sudah meledak 14 gol dalam semua pertandingan. Gol penyamaannya ketika menentangn Napoli Sabtu lalu, memastikan Inter - yang ketinggalan satu mata di belakang AC Milan tetapi bermain kurang satu perlawanan - mempunyai kelebihan dalam pemburuan kejuaraan liga.Dia menjaringkan dua gol ketika menentang Shakhtar Donetsk untuk membawa Inter ke kelompok 16 terakhir Liga Juara-Juara - kali pertama kelab Itali itu mara ke pusingan kalah mati dalam tempoh sedekad.Liverpool pernah bertandang sekali ke San Siro musim ini, mengatasi AC Milan dan menyingkirkan seteru Inter itu dari pentas Eropah.Bagaimanapun Dzeko merasakan jurang antara Inter dan Liverpool tidak terlalu besar."Liverpool pasukan yang bagus, mereka boleh dikalahkan tetapi mereka juga boleh membelasah anda. Kami akan cuba mencabar mereka," katanya. - AFP


Hasrat tambah emas tidak kesampaian, Gu akan turun dalam acara ketiga pada Khamis

ZHANGJIAKOU, 15 Februari- Hasrat atlet sensasi China kelahiran California, Eileen Gu untuk meraih emas kedua Sukan Olimpik Beijing tidak kesampaian apabila terpaksa berpuas hati dengan perak dalam aksi freeski slopestyle.Emas acara itu dimenangi Mathilde Gremaud dari Switzerland.Gu yang berusia 18 tahun, berada di tempat ketiga selepas pusingan pertama namun insiden jatuh pada pusingan kedua menyebabkannya dia ketinggalan di tempat kelapan.Begitupun, pada pusingan terakhir Gu berjaya bangkit dengan meletakkan dirinya berada di tempat ketiga.Gu kemudiannya melakukan percubaan terakhir untuk melonjak ke kedudukan kedua, menanti penuh debaran sambil menantikan aksi atlet Norway Johanne Killi dan pemain pilihan Kelly Sildaru dari Estonia menamatkan acara.Begitupun, kedua-duanya tidak dapat menandingi markah Gu 86.23, sekaligus memberikannya pingat perak.Gu akan cuba untuk menambah koleksi pingatnya apabila dijadualkan beraksi dalam satu lagi acara iaitu freeski halfpipe. Pusingan kelayakan berlangsung pada Khamis dan perlawanan akhir pada Jumaat ini.- AFP


Kejohanan AFF B-23: Pemain gantian Shafi Azswad turut positif COVID-19

KUALA LUMPUR, 14 Februari - Skuad bola sepak negara Bawah-23 (B-23) sekali lagi tidak bernasib baik apabila penyerang Shafi Azswad Sapari, yang dikerah untuk menggantikan seorang pemain yang disahkan positif COVID-19, turut dijangkiti virus itu.

Menjelang perlawanan Kejohanan Persekutuan Bola Sepak ASEAN (AFF) B-23 menentang Myanmar esok, ketua jurulatih Brad Maloney mengesahkan bahawa ujian tindak balas rantai polimerase (PCR) pemain Johor Darul Ta’zim (JDT) II itu, semasa tiba di Lapangan Terbang Antarabangsa Phnom Penh semalam didapati positif. “Ujian PCR sebelum berlepas dari Lapangan Terbang Antarabangsa Kuala Lumpur (KLIA) adalah negatif, tetapi beliau disahkan positif menerusi satu ujian ketika tiba di sini.“Pendaftaran (pemain) telah ditutup semalam, jadi kami terpaksa meneruskan kempen dengan 27 pemain,” katanya dalam sidang media maya dari ibu negara Kemboja itu, hari ini.Maloney berkata menurut prosedur COVID-19 di Kemboja, seseorang pemain perlu menjalani kuarantin selama tujuh hari dan hanya akan dilepaskan untuk menyertai pasukan selepas 48 jam disahkan negatif dalam ujian PCR kedua.Shafi Azswad dipanggil untuk menggantikan Fahmi Daniel Zaaim yang didapati positif COVID-19 semasa ketibaan pasukan negara di Phnom Penh, Jumaat lepas.Sebelum ini, Maloney terpaksa menggugurkan Muhammad Safwan Mazlan selepas pemain berkenaan dijangkiti virus itu ketika kem latihan berpusat di Petaling Jaya.Sementara itu, Maloney telah memilih Mohd Aiman Afif Md Afizul untuk menggalas tanggungjawab sebagai kapten pasukan dalam perlawanan Kumpulan B bertemu Myanmar esok dan Laos Jumaat ini.“Beliau telah bersama saya sejak hari pertama pada 2019, orang pertama yang menjaga kumpulan ini kerana beliau telah menjadi sebahagian daripada setiap pasukan yang kami pilih dalam kejohanan ini,” katanya.Sementara itu, Mohd Aiman Afif berkata ia adalah tanggungjawabnya bagi memastikan komunikasi antara anggota pasukan dan jurulatih sentiasa baik.“Bagi saya setiap perlawanan yang kita hadapi kita perlu beri 100 peratus dan kita tidak boleh ambil mudah dengan mana-mana lawa. Jadi semua pemain perlu beri yang terbaik untuk esok,” katanya. - BERNAMA


Liverpool ekor rapat Manchester City

LONDON, 14 Februari- Liverpool terus mengekalkan aksi konsisten apabila meraih tiga mata penuh menentang Burnley.Dalam perlawanan tersebut, Fabinho muncul wira The Reds ketika membantu pasukannya menang dengan keputusan 1-0.Gol tunggal perlawanan itu hadir pada minit ke-40 selepas Fabinho memanfaatkan peluang di kawasan kotak pasukan lawan.Kemenangan tersebut membolehkan Liverpool berada di tangga kedua liga dengan 54 mata selepas 24 perlawanan berlangsung.Kini Liverpool dan pendahulu, Manchester City hanya dibezakan dengan kelebihan 9 mata.Sebelum ini pengurus City, Pep Guardiola akui pasukannya tidak boleh leka andai tidak mahu dipintas oleh Liverpool pada musim ini. -AFP


Nicol David terima gelaran doktor

KUALA LUMPUR, 13 Februari - Bekas ratu skuasy negara, Datuk Nicol David menerima penganugerahan Ijazah Kedoktoran Kehormat yang membawa gelaran Doktor.Berita gembira itu dikongsi menerusi Facebook rasmi Majlis Olimpik Malaysia (MOM) hari ini.Pemenang pingat emas acara skuasy perseorangan wanita Sukan Asia di Guangzhou, China 2010 itu telah dianugerahkan gelaran tersebut oleh Heriot-Watt University Malaysia.Beliau sebelum ini pernah dianugerahkan Ijazah Kehormat Sarjana Kesenian Honoris Causa dari Universiti Nottingham. Malah, beliau juga telah menerima anugerah Pemain Terbaik Persatuan Pemain Skuasy Wanita Antarabangsa (WISPA) sebanyak enam kali berturut dari tahun 2005 hingga 2010.MOM merakamkan setinggi-tinggi tahniah kepada Datuk Dr Nicol David, di atas penganugerahan tersebut.


Negeri Sembilan terus kukuhkan kedudukan teratas Liga MPFL

SHAH ALAM, 13 Februari - Negeri Sembilan terus mengukuhkan kedudukan di kelompok teratas liga selepas menewaskan PDRM FC 2-0 pada saingan Liga Futsal Malaysia (MPFL) 2022, di sini.Ia menjadi kemenangan kelima skuad kendalian Arasan Joseph itu selepas tujuh perlawanan. Negeri Sembilan membuka jaringan pada minit ke-19 hasil jaringan pemain pertahanan, Sufri Syamil.Aksi di Kompleks Sukan Negara, Panasonic itu kemudian menjadi seimbang dengan PDRM dilihat turut mempunyai beberapa peluang menyamakan kedudukan.Namun ketumpulan penyudah menjadi penghalang PDRM memperoleh gol penyamaan.Negeri Sembilan kemudian terus menghukum pasukan pelawat dengan gol kedua pada minit ke-37 menerusi Aiman Fikry Ramli.Negeri Sembilian kini menghuni tangga ketiga liga dan hanya dipisahkan dua mata dengan pendahulu Selangor MAC.


Harimau Muda enggan dilabel sebagai pasukan pilihan

PHNOM PENH, 13 Februari - Ketua Jurulatih Bawah 23 Negara, Brad Maloney tidak mahu skuad Harimau Muda negara dilabel sebagai pasukan pilihan selepas Indonesia menarik diri menjelang kempen Piala AFF Bawah 23 Tahun 2022.Sebaliknya beliau menganggap semua pasukan mempunyai peluang yang sama dalam kejohanan tersebut.Jelas Brad Maloney, ketiadaan musuh tradisi Indonesia bukanlah tiket selesa buat Harimau Muda, sebaliknya beliau menjelaskan pasukan lain turut mempunyai kekuatan tersendiri yang belum dipamerkan."Kami ke sini selain mencari kemenangan, memberi pengalaman di pentas antarabangsa kepada pemain-pemain baru, jadi bagi saya ini merupakan satu pengalaman yang hebat kepada pemain-pemain muda dengan menyertai kejohanan ini," katanya dalam satu temubual secara dalam talian, di sini.

Sebelum ini Malaysia diundi dalam Kumpulan B bersama Laos dan Myanmar serta Indonesia.Semalam, Indonesia terpaksa menarik diri berikutan selepas tujuh pemain dan seorang pegawai disahkan positif COVID-19.


Beijing 2022- Salji lebat, latihan downhill wanita dibatalkan

YANQING, 13 Februari- Salji lebat pada Ahad menyaksikan dua daripada tiga sesi latihan acara downhill Olimpik wanita dibatalkan.

"Disebabkan salji, juri bersama penganjur telah memutuskan untuk membatalkan latihan downhill wanita hari ini," menurut satu kenyataan.Sesi latihan di pusat Ski Alpine Kebangsaan di Yanqing, utara Beijing, telah dijadualkan pada 11:00 pagi .Ia sepatutnya diadakan di antara dua pusingan acara pingat iaitu giant slalom lelaki yang masih dijadualkan berlangsung pada 10:15 pagi dan 13:45 malam.Pelumba wanita mempunyai sesi latihan ketiga yang dijadualkan pada Isnin, dengan latihan downhill sepatutnya pada hari Selasa.- AFP


MU tercicir mata lagi

MANCHESTER, 13 Februari - Manchester United tercicir mata lagi apabila mensia-siakan kelebihan satu gol selepas dipaksa terikat 1-1 dengan Southampton dalam aksi Liga Perdana Inggeris (EPL) di Old Trafford.

Jadon Sancho meletakkan tuan rumah di depan pada babak pertama yang didominasi mereka sebelum The Saints kembali dalam permainan menerusi jaringan penyamaan Che Adams di separuh masa kedua.

Cristiano Ronaldo beroleh peluang untuk membuka jaringan pada minit ketujuh, namun percubaannya dikeluarkan di atas garisan gol oleh Romain Perraud.

Sancho membuka jaringan selepas 20 minit perlawanan apabila menyudahkan serangan balas pantas untuk meletakkan United di depan.

Southampton menggandakan asakan dan Adams mendapatkan gol penyamaan pada awal babak kedua.

Pada pertengahan minggu, United turut terikat 1-1 menentang pasukan tercorot liga, Burnley di laman lawannya itu.


Misi tawan Everest, 10 rakyat Malaysia termasuk OKU bawa semangat Keluarga Malaysia

PUTRAJAYA, 12 Februari - Membawa semangat Keluarga Malaysia, 10 pendaki negara termasuk seorang Orang Kurang Upaya (OKU) akan menawan Gunung Everest pada 26 Mac hingga 11 Jun ini.Menurut Presiden Kelab Eksplorasi Altitud merangkap Ketua Misi Malaysia Everest (ME 2022), Azim Afif Ishak ekspedisi yang melibatkan pendaki daripada pelbagai kaum dan latar belakang itu menonjolkan semangat perpaduan dan kebersamaan masyarakat Malaysia."Dalam suasana COVID-19 memang sangat mencabar terutama dari segi latihan berikutan pelaksanaan Perintah Kawalan Pergerakan (PKP). Pemeriksaan turut dilakukan di Klinik Perubatan Sukan Hospital Selayang untuk memastikan tubuh badan berada dalam keadaan baik," katanya kepada media di sini hari ini.Selain seorang OKU, ekspedisi ini buat pertama kali turut disertai anggota keselamatan dari Angkatan Pertahanan Awam (APM) dan Polis Diraja Malaysia (PDRM).Misi Malaysia Everest dirancang pada tahun 2019, namun terpaksa ditangguhkan ekoran COVID-19 yang melanda dunia.Bagaimanapun, pandemik yang berlaku tidak mematahkan semangat 10 pendaki negara untuk meneruskan misi tersebut.


McLaren berhasrat 'merapatkan jurang' dengan pelancaran jentera baharu 2022

LONDON,12 Februari- Pasukan Formula One, McLaren memperkenalkan jentera baharu mereka bagi saingan musim 2022 pada Jumaat.Principalnya, Andreas Seidl optimis jentera baharu tersebut mampu mengurangkan jurang kepantasan dengan pencabar lain di hadapan.Jentera McLaren itu menampilkan warna jingga 'betik' dengan disulami jalur berwarna biru.Ia diperkenalkan oleh pasukan yang berpangkalan di Woking, England itu dalam satu majlis secara maya.Pelancaran itu dibuat selepas pemandu Britain, Lando Norris menyambung kontrak baharu dengan McLaren sehingga 2025.Manakala pemandu utama, Daniel Ricciardo yang bersama mereka sejak dua musim lalu, masih memiliki baki kontrak selama dua tahun lagi.Pemandu kelahiran Australia itu menghadiahkan kemenangan Grand Prix sulung buat McLaren sejak 2012 pada saingan di Litar Monza musim lalu.Dilancarkan ketika GP Monaco pada 1966 oleh pemiliknya, Bruce McLaren, pasukan tersebut berada di tempat kedua di belakang Ferrari dalam segi pencapaian kejuaraan sejak setengah abad lalu. -AFP


Seorang pemain B-23 kebangsaan positif COVID-19 di Kemboja

KUALA LUMPUR, 12 Februari- Seorang pemain skuad bawah 23 tahun (B-23) kebangsaan disahkan positif selepas tiba di Phnom Penh, Kemboja bagi menyertai Kempen Piala AFF B-23 2022.Perkembangan itu disahkan pengendali skuad B-23, Brad Maloney menerusi sidang media secara maya, pada Sabtu.Katanya, ini bermakna skuad negara kehilangan khidmat seorang lagi pemain bagi menyertai Kejuaraan B-23 AFF, susulan keputusan positif COVID-19 pemain itu"Sejurus tiba, pasukan menjalani ujian calitan seperti ditetapkan protokol dan seorang pemain kita disahkan positif COVID-19 menerusi ujian yang dijalankan pagi tadi."Pasukan perubatan sudah mengendalikan perkara ini dan kita akan terus mematuhi protokol yang ditetapkan. Pemain itu dibawa ke kemudahan perubatan untuk menjalani pengasingan dan dia akan kekal di sana," katanya dari Phnom Penh.Sebelum ini pada Rabu lalu, skuad B-23 negara berdepan situasi kurang baik apabila salah seorang pemain disahkan positif COVID-19.Safwan Mazlan terpaksa digugurkan daripada skuad berkenan apabila disahkan positif selepas menjalani ujian sebagai sebahagian daripada protokol biasa yang dibuat ke atas semua pemain.Skuad B-23 akan bersaing dengan hanya dua pasukan dalam Kumpulan B selepas juara bertahan, Indonesia menarik diri susulan tujuh pemain dan seorang pegawai pasukan mereka disahkan positif COVID-19.Kumpulan A menampilkan tuan rumah Kemboja, Timor Leste, Filipina dan Brunei.Sementara Kumpulan C turut dibarisi tiga pasukan iaitu Thailand, Vietnam dan Singapura.Malaysia akan membuka tirai berdepan Myanmar pada Selasa ini sebelum aksi kedua menentang Laos pada Jumaat depan.Empat pasukan akan berentap di separuh akhir pada 24 Februari sementara final dijadual berlangsung pada 26 Februari.


Megat Azrafiq terajui Skuad Pembangunan Hoki Lelaki Kebangsaan

KUALA LUMPUR, 12 Februari- Konfederasi Hoki Malaysia (KHM) mengumumkan Megat Azrafiq Termizi dan A. Kannagi sebagai Ketua Jurulatih bagi Pasukan Pembangunan Kebangsaan lelaki dan wanita.Kedua-dua jurulatih ini bakal memikul tugas membawa skuad muda negara beraksi di Kejohanan TNB Liga Hoki Malaysia (TNB MHL) 2022 pada 18 Februari hingga 31 Mac.Presidennya, Datuk Sri Subahan Kamal menjelaskan, kedua-dua jurulatih ini akan dibantu barisan kejurulatihan mantap terdiri daripada bekas pemain dalam misi melahirkan lebih ramai pelapis muda."Misi mereka bukan untuk menang piala, kerana mereka bakal menentang pasukan kuat, fokus kami untuk memberikan pendedahan secukupnya kepada mereka.""Kami akan selaraskan pemain ini dengan pemain di dalam program NHDP bagi membentuk kelompok pemain, kami akan bekerjasama dengan Majlis Sukan Negara (MSN) untuk menghantar mereka bertanding dalam kejohanan serta merancang mengadakan satu pertandingan antarabangsa peringkat umur di Malaysia,"kata SubahanAzrafiq bakal dibantu tiga penolong jurulatih iaitu, Mohd Sufian Mohamad selain dua bekas pemain Kebangsaan, Baljit Singh Charun Singh dan Tengku Ahmad Tajuddin Tengku Abdul Jalil. Selain itu, legenda hoki negara, Datuk Mirnawan Nawawi turut dilantik sebagai Pengurus Pasukan sementara.Bagi pasukan wanita, A. Kannagi akan dibantu Mohamad Sabri Mohamad dan Siti Rahmah Othman yang berperanan sebagai Penolong Jurulatih dan Pengurus Pasukan.


Sumali tekad hentikan kemelut PSM

KUALA LUMPUR, 12 Februari- Presiden Persatuan Sepak Takraw Malaysia, PSM yang baharu, Datuk Sumali Reduan berharap kepimpinan baharu PSM yang diterajuinya dapat menamatkan kemelut yang telah melanda badan induk itu untuk sekian lama.Beliau yang juga Presiden Persatuan Sepak Takraw Wilayah Persekutuan Kuala Lumpur ,Persewip serta barisan tertinggi PSM dipilih sebulat suara tanpa ada pertandingan pada Mesyuarat Agung Tahunan, AGM 2022 di ibu negara.Selain jawatan Presiden, AGM berkenan turut memilih dua jawatan Timbalan Presiden yang diisi Datuk Abdul Halim Suleiman dan Datuk Seri Abdul Puhat Mat Nayan.Manakala tiga jawatan Naib Presiden disandang Tengku Zaihan Che Ku Abd Rahman, Datuk Awang Sham Amit dan Datuk Abu Jimi Samat." Kami kepimpinan baharu PSM ini akan cuba untuk bertemu seberapa segera dengan Menteri Belia dan Sukan dan juga Pesuruhjaya Sukan dan kami juga berhasrat untuk bertemu segera dengan presiden Olimpik Malaysia, Tan Sri Norza dan kami juga berhasrat bertemu Datuk Halim Kadir dan Ahli jawatankuasa Astaf bsgi menyelesaikan kemelut yang ada ni secepat mungkin," kata Sumali.Harapan utamanya adalah supaya PSM dapat diterima semula oleh ASTAF selepas dilucutkan keahlian tahun lalu.Selain itu, PSM turut mempelawa ahli gabungan diluar PSM iaitu Selangor, Putrajaya dan Sarawak untuk kembali bersama badan induk berkenaan.


Golf Terbuka Phoenix, pemain rookie, Theelaga menyerlah di pusingan kedua

LOS ANGELES, 12 Februari- Sahith Theegala melakar tujuh di bawah par 64 pada Jumaat untuk muncul pendahulu aksi Terbuka Phoenix, dengan bekas pemain nombor satu dunia Brooks Koepka dan Xander Schauffele di belakangnya.Theegala, seorang rookie jelajah dari California, bagaimanapun bermula dengan aksi kurang memberangsangkan apabila mencatat bogey pada lubang ke lapan sebelum kembali ke puncak dengan lapan birdie pada pusingan kedua di TPC Scottsdale.Jumlah 12 bawah par 130 meletakkannya dua pukulan di hadapan Koepka dan Schauffele, Koepka yang melakukan enam birdie, lima bawah par 66 manakala Schauffele mencatat enam bawah par 65 tanpa bogey untuk mencapai 132 pukulan.Juara Piala FedEx Patrick Cantlay pula bersendirian di tempat keempat selepas membenam lima birdie untuk mengumpul 133 pukulan.Adam Hadwin dari Kanada dan pemain Amerika Talor Gooch dan Max Homa mencatat 134 pukulan.Suasana kecoh pada kejohanan yang menarik lebih 100,000 peminat setiap hari yang kembali berkuat kuasa tahun ini selepas pandemik COVid-19 menyaksikan kehadiran harian terhad kepada 5,000 tahun lepas.- AFP


Langkawi City FC sasar empat pasukan terbaik Liga M3

LANGKAWI, 12 Februari - Pasukan Langkawi City FC menyasarkan misi empat pasukan terbaik bagi saingan  Liga Malaysia Divisyen 3 (M3) tahun ini. Optimis mampu mencapai sasaran itu, Presiden Kelab Langkawi City FC, Rohizan Abdullah juga yakin dengan kemampuan pasukan yang rata-ratanya dibarisi anak jati pulau legenda itu.Prestasi semasa anak buahnya yang baik dalam beberapa siri perlawanan persediaan sebelum ini mengukuhkan lagi keupayaan pasukan. Ia termasuklah kejayaan terbaharu Langkawi City FC mengikat pasukan Perlis United dengan jaringan 1 sama.  Beliau ditemui pada majlis memperkenalkan pemain dan jersi Langkawi City FC sesi 2022, di sini. Rohizan menjelaskan skuadnya juga komited memartabatkan sukan bola sepak di daerah Langkawi khususnya dan liga bola sepak tempatan.  Langkawi City FC akan mengharungi perlawanan pertama berdepan Sains FC di Paroi pada 19 Februari ini selepas perlawanan dengan NLFC MAHSA, 12 Februari lalu terpaksa ditangguhkan.


Indonesia tarik diri, laluan sedikit mudah untuk Harimau Muda

KUALA LUMPUR, 12 Februari - Laluan Malaysia dalam saingan kumpulan B menjadi sedikit mudah apabila Indonesia disahkan menarik diri menjelang kempen Piala AFF Bawah 23 Tahun 2022.Ia selepas pasukan dari negara jiran itu berdepan krisis COVID-19 dan kecederaan pemain.Dalam satu kenyataan, Persekutuan Bola Sepak ASEAN (AFF) berkata, skuad Garuda itu menarik diri selepas 7 pemainnya disahkan positif COVID-19 manakala 4 pemain lagi terpaksa menjalani kuarantin.Indonesia turut berdepan masalah kecederaan tiga pemain utama, sekali gus menyaksikan mereka tidak memiliki skuad yang lengkap untuk menyertai kempen kali ini.Malaysia pada awalnya dijadual bertemu Indonesia pada 21 Februari ini di Stadium Nasional Morodok Techo.Hanya juara dan satu naib juara terbaik daripada tiga kumpulan akan layak ke separuh akhir.


Empat pasukan Liga Malaysia rebut Piala SMJ mulai esok

KOTA KINABALU, 11 Februari - Empat pasukan Liga Malaysia bakal berentap bagi merebut kejuaraan Piala Sabah Maju Jaya (Piala SMJ) 2022 yang akan bermula esok hingga 18 Februari ini.

Kejohanan yang akan berlangsung Stadium Likas di sini akan disertai Sabah FC, Kedah Darul Aman (KDA) FC, Kelantan FC dan Sarawak United FC.

Pengarah Teknikal Sabah FC Scott Ollerenshaw berkata kejohanan itu merupakan langkah proaktif Sabah FC untuk membuat perlawanan pramusim tanpa perlu ke luar negeri mahupun negara yang memerlukan kos tinggi.

"Sudah pasti kita mengharapkan kejohanan seperti ini akan dapat diteruskan pada masa hadapan sekali gus dapat meningkatkan industri sukan pelancongan di Sabah yang cukup terkenal dengan pelbagai destinasi menarik.

Selain itu juga kita mahu memberi peluang kepada peminat bola sepak di Sabah menyaksikan lebih dekat penampilan dan kemampuan para pemain Sabah FC dalam pra musim ini,” katanya dalam satu kenyataan di sini hari ini.

Ollerenshaw berkata kejohanan itu juga sebagai ruang melihat keserasian pemain Sabah FC sekali gus sebagai persediaan untuk menghadapi saingan Liga Malaysia.

Piala SMJ akan menggunakan format “round-robin” di mana setiap pasukan akan bermain tiga perlawanan dan juara akan ditentukan menerusi mata, beza jaringan, jumlah jaringan dan “fair play”.

Perlawanan pertama esok akan menemukan Sabah FC dengan Kelantan FC, manakala Kedah Darul Aman FC akan menentang Sarawak United FC. - BERNAMA


Penembak negara bidik emas di Jakarta

KUALA LUMPUR, 11 Februari- Penembak kebangsaan Nurul Syasya Nadiah Mohd Ariffin meraih pingat emas acara 10 meter AIR pistol wanita pada saingan Grand Prix Rifle/Pistol di Jakarta, siang tadi.Menurut keputusan yang dipaparkan di laman web rasmi kejohanan, Persekutuan Sukan Menembak Antarabangsa (ISSF), Syasya berjaya mengutip 17 mata sekali gus mengecewakan atlet Singapura, Teh Xiu Hong yang mencatat 7 mata pada aksi final itu.Juara Sukan Malaysia (SUKMA) 2018 dari Batu Pahat, Johor itu meraih 45.5 mata keseluruhan diikuti Xiu Hong (41 mata) manakala atlet Thailand, Natsara Champalat meraih 35.5 mata untuk pingat gangsa.Seorang lagi atlet menembak kebangsaan, Johnathan Wong Guanjie pula gagal menyaingi kehebatan penembak tuan rumah apabila menyumbang gangsa acara 10m air pistol lelaki dengan membidik 31.5 mata.Dalam perlawanan penentuan pingat, Johnathan selaku juara Sukan SEA 2017, berada di kedudukan ketiga di belakang Muhamad Iqbal Raia Prabowa (43 mata) dan Wira Sukmana (41 mata).Muhamad Iqbal kemudian mengesahkan emas dengan mencatat 17 mata untuk menewaskan Wira yang merekodkan 9 mata dalam perlawanan akhir. Kejohanan yang bermula Selasa lalu berakhir 18 Februari ini.


Sukan elektronik sasar 4 pingat emas dalam Sukan SEA Hanoi

KUALA LUMPUR, 11 Februari- Usaha merealisasikan sasaran 4 pingat di Sukan SEA Hanoi 2021 bagi acara e-sukan, Persekutuan Sukan Elektronik Malaysia (MESF) akan membuat pemilihan atlet yang terbaik mewakili negara.Presiden MESF, Datuk Ananth S. Nathan mengakui, peluang Malaysia untuk membawa pulang emas amat cerah berdasarkan pencapaian yang ditunjukkan setakat ini.Katanya, Malaysia akan menyertai 9 dari 10 acara yang dipertandingkan."Kami sedang menyenarai pendekkan atlet terbaik berdasarkan prestasi dan pencapaian mereka dalam temasya Sukan SEA sebelum ini."Ini termasuklah kejayaan dalam beberapa acara seperti Mobile Legend, PUBG Mobile dan FIFA Online, yang berjaya membawa pulang pingat," jelasnya kepada Berita RTM. Katanya lagi, alet yang terpilih mewakili negara akan menyertai bootcamp selama dua bulan di Casa Bukit Jalil dan EBN Esports Arena di Quill City Mall di Kuala Lumpur.Di Sukan SEA Filipina 2019, Malaysia membawa pulang 1 pingat emas dalam permainan Hearthstone dan pingat gangsa bagi Mobile Legends: Bang Bang.


Justin Gatlin umum bersara

LOS ANGELES, 11 Februari- Jaguh pecut Amerika Syarikat, Justin Gatlin hari ini mengumumkan persaraannya.Atlet veteran berusia 40 tahun itu yang memenangi emas acara 100 meter di Olimpik Athens 2004 mengesahkan pengunduran dirinya di Instagram."Saya mencintai anda trek. Anda memberikan saya air mata kecewa dan gembira. Juga pengajaran yang tidak akan dilupakan," tulis Gatlin.Persaraan Gatlin sudah dijangka selepas dia gagal mengalami kecederaan hamstring tahun lalu sekaligus menyaksikannya tidak layak ke Olimpik Tokyo 2020.Antara kejayaan lainnya melengkapkan kemenangan 100 meter dan 200 meter di Kejohanan Dunia 2005 selain turut meraih pingat emas 100 meter di Kejohanan Dunia di London 2017 dengan mengatasi bintang Jamaica, Usain Bolt.Gatlin juga merupakan anggota kuartet 4x100m Amerika Syarikat yang menjuarai Kejohanan Dunia di Doha pada 2019.Karier pelari itu turut diwarnai kontroversi doping apabila pernah digantung dua kali kerana mengambil bahan terlarang. -AFPAkibatnya, kerjaya Gatlin selepas itu terus dibayangi pengalaman hitam tersebut sehinggakan dia lebih diingati dengan isu kontorversinya berbanding kejayaan-kejayaan yang pernah dicapai. -AFP


Liverpool terus mara merebut gelaran juara Liga Perdana Inggeris

LONDON, 11 Februari- Liverpool kembali mengejar dalam perebutan gelaran juara Liga Perdana Inggeris selepas menang 2-0 ke atas Leicester di Anfield awal pagi tadi.Kemenangan itu menyaksikan The Reds kini mengurangkan jarak kepada 9 mata di belakang pendahulu, Manchester City dengan kelebihan satu perlawanan.Pada aksi tersebut, pengurus Liverpool, Jurgen Klopp meletakkan Mohamed Salah di bangku simpanan bagi memberikannya rehat selepas menjalankan tugas bersama skuad kebangsaan Mesir dalam kempen Piala Negara-Negara Afrika.Manakala Sadio Mane pula tidak diturunkan kerana masih bersama skuad kebangsaan Senegal yang menjuarai kempen tersebut.Ketiadaan dua pemain itu memberi peluang kepada Diego Jota untuk menyerlah dengan meledak 2 gol pada minit ke-34 dan 87, sekali gus menghadiahkan 3 mata penting buat The Reds.Penyerang Portugal itu telah mengutip 17 gol dalam kempen musim ini. Kejayaan itu juga menyaksikan Liverpool kekal di tangga kedua dengan 51 mata, 4 mata mengatasi Chelsea di tangga ketiga. -AFP


"Pemain-pemain saya sudah bersedia" - Brad Maloney

PETALING JAYA, 11 Februari- Ketua Jurulatih skuad Negara, Brad Maloney memberi kayakinan penuh terhadap kesediaan pasukannya menjelang kempen Piala AFF Bawah 23 Tahun 2022 di Kemboja yang bermula 14 Februari ini.Menurutnya, barisan pemain menunjukkan prestasi yang baik dalam beberapa aksi persahabatan termasuk mengikat juara Piala Malaysia 2021 Kuala Lumpur City FC satu sama pada pertemuan semalam."Kami juga mengadakan perlawanan tertutup beberapa hari lalu untuk memberi peluang kepada semua pemain, selain menuntut mereka memberikan aksi terbaik dalam tempoh persiapan yang singkat ini,"Bagi saya mereka berjaya membuktikannya di atas padang, namun masih ada perkara perlu diperbaiki sebelum perlawanan pertama dalam masa empat hari. Tapi buat masa sekarang saya berpuas hati dengan apa ditampilkan semua pemain," jelasnya selepas perlawanan skuad Bawah 23 tahun menentang KL City di Kompleks PKNS.Pasukan irtu berjaya memperoleh gol menerusi Zharmien Ashraf, manakala gol KL City pula dijaringkan pemain import, Giancarlo Gallifuoco. Siang tadi, seramai 28 pemain skuad Bawah 23 tahun negara telah tiba di Phnom Penh, Kemboja.Skuad kebangsaan yang diundi dalam Kumpulan B, akan memulakan kempen dengan menentang Myanmar di Stadium Prince, pada 15 Februari.Sementara itu, laluan Malaysia dalam saingan kumpulan B dilihat menjadi sedikit mudah apabila Indonesia disahkan menarik diri.Ini selepas pasukan dari negara jiran itu berdepan krisis Covid-19 dan kecederaan pemain.Dalam satu kenyataan, Persekutuan Bola Sepak ASEAN (AFF) berkata, skuad Garuda itu menarik diri selepas 7 pemainnya disahkan positif Covid-19 manakala 4 pemain lagi terpaksa menjalani kuarantin.Indonesia turut berdepan masalah kecederaan tiga pemain utama, sekali gus menyaksikan mereka tidak memiliki skuad yang lengkap untuk menyertai kempen kali ini.Malaysia pada awalnya dijadual bertemu Indonesia pada 21 Februari ini di Stadium Nasional Morodok Techo.


BATC 2022: Zii Jia optimis pasukan negara mampu mara ke final

KUALA LUMPUR, 11 Februari- Menjelang Kejohanan Badminton Berpasukan Asia (BATC) 2022, Lee Zii Jia optimis skuad negara mampu melepasi sasaran ke separuh akhir, sekali gus mara ke final kejohanan berkenaan.Sandaran utama bagi acara perseorangan lelaki itu kini kembali menjalani latihan bersama Persatuan Badminton Malaysia (BAM) selepas meninggalkan badan induk sukan tersebut.Beliau juga yakin mampu menempah slot automatik ke Piala Thomas 2022 biarpun berdepan laluan mencabar dalam kumpulan B."Sejujurnya saya tidak mahu memberi tekanan kepada pasukan dan diri sendiri, namun dengan barisan pemain yang ada saya yakin kami mampu ke final,"Ini memandangkan pasukan lain menghantar barisan kedua pemain manakala pasukan Malaysia menghantar pemain yang terbaik," jelasnya kepada Berita RTM di ibu negara.Dalam kempen yang bakal berlangsung di Pusat Konvensyen Setia City, Shah Alam, dari 15 hingga 20 Feb ini, skuad lelaki negara bakal berdepan Jepun, Singapura dan Kazakhstan dalam kumpulan B.Pada edisi 2020 di Filipina, skuad lelaki negara tewas 1 - 3 di pusingan final kepada juara tiga kali, Indonesia.


Liverpool rapatkan jurang dengan pendahulu liga

ENGLAND, 11 Februari - Liverpool kembali membuka peluang dalam persebutan gelaran juara Liga Perdana Inggeris selepas menang 2-0 ke atas Leicester di Anfield awal pagi tadi.Kemenangan itu menyaksikan The Reds kini mengurangkan jarak kepada 9 mata di belakang pendahulu, Manchester City dengan kelebihan satu perlawanan dalam tangan.Pada aksi tersebut, pengurus Liverpool, Jurgen Klopp meletakkan Mohamed Salah di bangku simpanan selepas bintang Mesir itu baharu pulang daripada kempen Piala Negara-Negara Afrika.Manakala Sadio Mane pula tidak diturunkan kerana masih bersama skuad kebangsaan Senegal yang menjuarai kempen tersebut.Ketiadaan dua pemain itu memberi peluang kepada Diogo Jota untuk mencuri tumpuan dengan meledak 2 gol pada minit ke-34 dan 87, sekali gus menghadiahkan 3 mata penting buat The Reds.Ini jaringan ke-27 penyerang Portugal itu dalam kempen musim ini. Kejayaan itu juga menyaksikan Liverpool kekal di tangga kedua dengan 51 mata, 4 mata mengatasi Chelsea di tangga ketiga.


KDDI Malaysia taja Kelab Liga Premier KUFC

KUALA LUMPUR, 11 Februari - Kelab Liga Premier, Kelantan United FC (KUFC) menerima tajaan RM150,000 hasil kerjasama dengan syarikat telekomunikasi dari Jepun (KDDI) Malaysia.Kerjasama merangkumi perancangan program pembangunan bola sepak bagi kelab pantai timur itu.Persetujuan dimeterai hasil cetusan idea Pengarah Urusan Yakult Malaysia, Hiroshi Hamada yang memperkenalkan KFC kepada KDDI Malaysia.KDDI juga berminat menjalinkan kerjasama selepas pemain Lagenda Jepun Masashi Motoyama menyarung jersi KUFC bagi musim ini. Majlis menandatangani penajaan itu diwakili Pengarah Urusan KDDI, Masaki Matsuura dan Pengurus Piala Belia, Rozi Muhamad.Pengarah Urusan KDDI Malaysia, Masaki Matsuura menyifatkan penajaan itu bakal memberi manfaat kepada KUFC serta pembangunan bola sepak negeri. Selain KDDI Malaysia, Yakult turut menjadi penaja utama KUFC musim ini dengan nilai tajaan lebih RM760,000.


Penganjuran acara sukan tempatan dan antarabangsa diteruskan, meski kes COVID-19 meningkat

KUALA LUMPUR, 11 Februari - Peningkatan kes harian COVID-19 tidak akan menghalang penganjuran acara sukan tempatan dan antarabangsa.Bagi mengelak ia terjejas, Kementerian Belia dan Sukan akan memastikan Prosedur Operasi Standard (SOP) dipatuhi.Menurut Menterinya Datuk Seri Ahmad Faizal Azumu, industri sukan tempatan terjejas teruk sejak tahun 2020 akibat Perintah Kawalan Pergerakan.Justeru, peluang yang tersedia ketika ini perlu dimanfaatkan sebaiknya.Faizal optimis SOP tidak menjadi penghalang kepada penganjuran sukan.Ini terbukti menerusi beberapa program sukan yang telah berlangsung termasuk penganjuran ujian pramusim MotoGp di litar antarabangsa Sepang baru-baru ini.


Atlet hoki tiada pasukan boleh sertai Skuad Pembangunan Konfederasi

KUALA LUMPUR, 10 Februari- Atlet baharu yang tidak mempunyai pasukan mungkin dibenar menyertai Skuad Pembangunan Konfederasi Hoki Malaysia (KHM) yang bakal membuat penampilan sulung dalam Liga Hoki Malaysia 2022.Kata putus mengenai barisan pemain akan ditentukan Pengarah Teknikal Pembangunan dan Skuad Projek Khas, Paul Revington yang akan memilih pemain berdasarkan kemahiran.Mereka juga akan mendapat tunjuk ajar daripada jurulatih yang identitinya bakal diumum minggu hadapan."Kami telah mengenal pasti jurulatih yang terlibat dan perkara ini akan diumumkan minggu hadapan. Saya juga optimis pasukan ini mampu membuat kejutan biarpun bakal berdepan tugas sukar dalam kempen liga kali ini," jelas Datuk Seri Subahan pada sidang media selepas Majlis Penyerahan Peralatan Sukan Program Pembangunan Hoki Negara 2022.Ditanya mengenai kebimbingan dengan penularan COVID-19 yang menunjukkan peningkatan mendadak sejak kebelakangan ini, Subahan berkata pihaknya teruja untuk memulakan LHM musim ini dan menyerahkan kepada pihak kerajaan sekiranya terdapat sebarang perubahan.


Zuraidin tarik diri sebagai calon Presiden Persatuan Sepak Takraw

KUALA LUMPUR, 10 Februari- Menjelang pemilihan Presiden Persatuan Sepak Takraw Malaysia (PSM) pada Mesyuarat Agung Tahunan (AGM), Sabtu ini.Presiden Gabungan Sepak Takraw Kelantan (GASTAK) Zuraidin Abdullah mengumumkan menarik diri daripada bertanding jawatan utama itu.Perkara berkenaan diumum beliau menerusi satu kenyataan.Selain jawatan presiden, Zuraidin juga memutuskan untuk tidak bertanding bagi mengisi mana-mana jawatan pada mesyuarat berkenaan.Menurut beliau, keputusan itu dibuat bagi memberi laluan kepada Presiden Persatuan Sepak Takraw Wilayah Persekutuan Kuala Lumpur, Datuk Mohd Sumali Reduan untuk menerajui PSM.Zuraidin turut memberi jaminan, GASTAK akan terus menyokong PSM bagi menangani segala isu sehingga persatuan itu dapat diterima semula oleh Persekutuan Sepak Takraw Asia (ASTAF).


Siasatan isu doping atlet Rusia 15 tahun sedang berjalan

BEIJING, 10 Februari- Susulan isu doping membabitkan atlet luncur ais yang bertanding menggunakan tiket Jawatankuasa Olimpik Rusia (ROC), Kamila Valieva, 15 tahun yang dikesan sebelum temasya Olimpik Musim Sejuk, Beijing bermula.Jawatankuasa Olimpik Antarabangsa (IOC) menggesa semua pihak bersabar dan memberi laluan kepada siasatan.Media tempatan melaporkan, Valieva dikesan mengambil ubat terlarang semasa menyertai kejohanan Eropah bulan lalu.Ubat yang dikesan adalah trimetazidine, yang digunakan untuk rawatan angina dan vertigo, menurut akhbar Kommersant.Ia diharamkan oleh Agensi Anti-Doping Dunia kerana boleh meningkatkan pengaliran darah dan membantu daya tahan.Rusia memenangi pingat emas dalam acara berpasukan, sementara Amerika Syarikat (AS) meraih gangsa manakala gangsa milik Jepun.Susulan kemelut berkenaan, cara penyampaian pingat tidak dapat dilaksanakan. -AFP


Laporan Khas: Darul Ta'zim sediakan velodrom terbaik

JOHOR BHARU, 10 Februari- Berikutan penularan COVID-19, penganjuran Sukan Malaysia (SUKMA) Johor terpaksa ditangguhkan.Menurut kalendar sukan, acara itu hanya akan berlangsung kira-kira dua tahun lagi.Bagaimanapun segala fasiliti dan venue untuk temasya itu, telah tersedia dan boleh digunakan untuk pelbagai acara sukan, samada peringkat domestik atau antarabangsa. Mula dibina pada pertengahan Februari 2019, Velodrom Johor yang bernilai 49.98 juta ringgit dengan keluasan 6.3 hektar selain memiliki trek sepanjang 250 meter itu, akhirnya siap sepenuhnya pada Februari 2020. Bukan itu sahaja, ia juga mampu memuatkan kira-kira 700 penonton dalam satu masa.Menurut Pengarah Majlis Sukan Negeri Johor, Nor Syazlan Abdul Razak, antara tarikan utama velodrom Johor ialah rekabentuknya yang unik dan paling penting ia diiktiraf Kesatuan Berbasikal Dunia, kelas pertama.  "Trek ini diperbuat daripada kayu sibreian cyprus dari Siberia yang mana dikilangkan, dikeringkan dan dipotong di Jepun,"Kalau dilihat Velodrom Johor ini tidak menggunakan penghawa dingin sebaliknya mengamalkan konsep 'eco green' dan 'eco energy'," katanya kepada Berita RTM.Velodrom tersebut mula digunakan atlet Johor pada Ogos 2021, manakala Kejohanan Trek Junior Cycling JCM Siri 1, berlangsung sejak 8 Februari hingga esok, merupakan kejohanan domestik pertama diadakan di venue berkenaan. Bagi memastikan fasiliti tersebut sentiasa di tahap terbaik maka Majlis Sukan Negeri Johor akan memastikan ia sentiasa diselengara dengan sebaiknya menjelang Sukma Johor 2024.Selain Velodrom, beberapa venue SUKMA Johor yang lain seperti Arena Emas, stadium olahraga Mount Austin, dan Lapang Sasar Johor juga kini siap dibina dan dibuka untuk penganjuran sukan secara berperingkat.


Max Verstappen sedia hadapi cabaran 2022

LONDON, 10 Februari- Juara bertahan, Max Verstappen akui pasukannya Red Bull kini sudah bersedia sepenuhnya untuk berdepan cabaran 2022.Bukan itu sahaja, beliau juga optimis mampu mempertahankan kejuaraan pada tahun ini menerusi jentera baharu Red Bull.Jelas beliau, setiap cabaran akan dihadapi dengan sebaiknya malah akan cuba untuk menyesuaikan diri dengan peraturan baharu perlumbaan musim ini. "Saya fikir tidak ada sebab untuk tiba-tiba menjadi berbeza dan sudah tentu, sebagai pemandu, kini dengan peraturan baru, "Anda perlu membiasakan diri dengan kereta, bukan seperti anda boleh melompat masuk dan ia hanya peningkatan dari tahun lepas, jadi itu akan menjadi penyesuaian terbesar, tetapi selebihnya agak mudah," katanya.Prinsipal pasukan, Christian Horner pula mahu Red Bull meneruskan penguasaan mereka."Kami mahu memastikan Max dapat mempertahankan kejuaraan namun dengan peraturan baharu, ia pasti lebih sukar."Perlumbaan Formula Satu (F1) akan membuka tirainya di Litar Antarabangsa Bahrain pada 18 Mac ini. -AFP


Jaringan Lukaku bawa Chelsea ke final

ABU DHABI, 10 Februari- Chelsea mara ke pentas final selepas mencatat kemenangan tipis 1-0 ke atas kelab Arab Saudi, Al-Hilal di separuh akhir.Aksi di stadium Mohammed bin Zayed, Abu Dhabi itu menyaksikan gol tunggal perlawanan dijaringkan Romelu Lukaku pada minit-32.Pemain termahal The Blues itu gagal menemui sentuhan jaringan dalam lima perlawanan sebelum ini.Namun, penyerang kebangsaan Belgium itu muncul wira apabila berjaya memanfaatkan kesilapan pertahanan lawan untuk membawa Chelsea ke perlawanan akhir, bertemu Palmeiras."Setiap orang gembira apabila Romelu menjaringkan gol," kata penolong jurulatih Chelsea, Zsolt Low yang membantu Thomas Tuchel selepas pengurus itu didapati positif Covid-19."Dia bekerja keras dan mencuba sehabis baik untuk memberikan segala-galanya. Sebab itu kami memberinya peluang untuk beraksi dan kami berharap dia akan terus memperoleh prestasi sebenar."Romelu menjaringkan gol hari ini dan kami sangat gembira. Dia juga gembira dan kami berharap dia akan terus menjaringkan gol pada aksi final."Ini merupakan kali kedua dalam kejohanan itu yang bakal menyaksikan pertembungan kelab Inggeris dan Brazil dalam tempoh 3 tahun.Penyandang gelaran Liga Juara-Juara Eropah itu berpeluang menjadi kelab Inggeris ketiga selepas Manchester United dan Liverpool untuk menjulang trofi Piala Dunia kelab.Perlawanan akhir akan berlangsung tengah malam, Ahad ini. -AFP


Kemelut sukan Petanque, MSN ambil alih

BUKIT JALIL, 10 Februari- Majlis Sukan Negara (MSN) membuat keputusan mengambil alih sepenuhnya sukan Petanque susulan kemelut yang melanda badan induk sukan berkenaan.Ini sebahagian usaha untuk memastikan sukan tersebut mampu menuai pingat emas pada penyertaan Sukan SEA di Hanoi, tahun ini.Bagi jurulatih Petanque Negara, Zanilisa Mohamed, langkah MSN itu dianggap satu keputusan terbaik kerana tidak mahu atlet terkesan dengan konflik melanda sukan berkenaan ketika ini. "Sukan ini akan diambil alih sepenuhnya oleh MSN dan Persatuan Olimpik (OCM) dengan segala perjalanan bagi pengurusan untuk persediaan Sukan SEA nanti akan diuruskan mereka,"Manakala, hasil daripada mesyuarat tadi, isu kekurangan atlet dan masalah kewangan juga akan diuruskan oleh MSN, dan saya yakin isu ini tidak akan berbangkit lagi," jelasnya dalam satu sidang media di Bukit Jalil.Ketika ini sukan petanque masih dibayangi dengan kemelut melibatkan Persekutuan Petanque Malaysia (PPM) dan Malaysian Boules Sport Federation (MBSF) yang masih belum selesai.Seramai 10 atlet wanita dan 9 lelaki akan disenaraikan dalam membawa misi emas ke Sukan SEA Hanoi, Mei nanti.


AKRAM lubuk bakat ragbi, jadi contoh kepada bidang sukan lain

AYER KEROH, 10 Februari- Akademi Ragbi Melaka (AKRAM) bakal menghasilkan lebih ramai atlet berkualiti sekaligus mampu bersaing ke peringkat lebih tinggi. Setakat ini seramai 40 pelajar sekolah seluruh Melaka diserap ke dalam akademi tersebut.Exco Pendidikan dan Teknologi Negeri, Datuk Rais Yasin berkata, akademi yang berpusat di Sekolah Menengah Kebangsaan Telok Mas itu disertai pelajar tingkatan 1 hingga 5.Ia ditubuh Jabatan Pendidikan Negeri dengan kerjasama Majlis Sukan Sekolah Melaka.“Akademi ragbi negeri Melaka ini saya harapkan akan jadi satu pemangkin kepada sukan-sukan lain khususnya di negeri ini.""Insyallah saya yakin dan percaya kesinambungan akan ada apabila wujudnya akademi ini apabila pelajar-pelajar setelah selesai sekolah mengeah mereka akan mungkin diserapkan terus kalau cemerlang ke pasukan senior," kata Rais. Beliau ditemui selepas menyempurnakan Majlis Perasmian AKRAM di Ayer Keroh.


Sistem VAR belum konsisten - FIFA

ABU DHABI, 10 Februari- Persekutuan Bolasepak Antarabangsa FIFA berharap pelancaran teknologi ofsaid separa automatiknya yang sedang diuji di Piala Dunia Kelab bukan sahaja akan mempercepatkan keputusan dibuat malah menawarkan lebih kejelasan untuk penyokong bola sepak.

Sistem penjejakan optik itu pertama kali diuji pada Piala Arab tahun lepas di Qatar, dan matlamat utamanya adalah untuk digunakan sepenuhnya pada aksi Piala Dunia akhir tahun ini.

Pierluigi Collina, pengerusi jawatankuasa pengadil FIFA, pada Rabu memberitahu wartawan, sistem video bantuan pengadil  VAR telah terbukti "sangat berjaya" sejak diperkenalkan tetapi mengakui lebih banyak konsistensi diperlukan.

"Ia belum lagi berada di peringkat terbaik, proses membuat keputusan yang sama pantas. Menjadi pantas dan tepat tidak berfungsi bersama," kata Collina pada Piala Dunia Kelab di Abu Dhabi.

“Penting bagi pegawai video mendapat keputusan yang tepat, tetapi kami sedar kami perlu mengurangkan masa, terutamanya dengan ofsaid."

"Kadang-kadang ia mengambil masa lebih lama untuk menilai keputusan ofsaid, terutamanya dalam insiden yang sangat genting, ” katanya.

"Gol itu sudah pun diraikan, semua orang menunggu dan kemudian ada gol yang tidak dibenarkan, atau sebaliknya dan selepas masa yang agak lama ada keputusan muktamad."

Teknologi penjejakan yang dipacu data bergantung pada satu siri kamera khusus dan kamera penyiaran di sekitar stadium untuk memberikan kedudukan tepat pemain di atas padang, menawarkan pengadil maklumat tepat dalam beberapa saat.

Untuk memberikan ketepatan yang lebih baik, sistem pada masa ini menjana 18 titik data bagi setiap pemain  dengan menjejaki pelbagai bahagian badan untuk mencipta model rangka tiga dimensi.

Matlamatnya adalah untuk meningkatkannya kepada 29 untuk Piala Dunia bagi memberikan ketepatan lebih sempurna, menurut ketua teknologi bola sepak di FIFA, Sebastian Runge.

Sebaik sahaja keputusan muktamad dibuat, teknologi yang didorong oleh kecerdasan buatan menukarkan imej menjadi animasi 3D yang boleh dipaparkan pada skrin besar di stadium.

"Dengan mengambil data itu, kita boleh memasuki dunia 3D dan boleh mencipta animasi, yang boleh menerangkan dengan sempurna sama ada pemain berada di sisi, sejauh mana pemain itu berada dalam keadaan ofsaid atau onside," kata Runge.

"Kami meletakkannya dalam animasi yang akan dikongsi dengan TV dan pengendali skrin gergasi kami dan kami boleh memaklumkan penonton dengan cara yang lebih jelas mengenai keputusan ofsaid dan onside."

Walaupun pengaruh teknologi semakin meningkat, FIFA menegaskan pegawai perlawanan akan sentiasa membuat keputusan akhir.

Pembantu VAR bertanggungjawab untuk memantau ofsaid, memeriksa insiden semasa ia berlaku dan bukannya menunggu perlawanan dihentikan.

Pembantu itu kemudiannya memberitahu pegawai VAR utama, yang membuat keputusan dan akan bercakap dengan pengadil.- AFP


Gara-gara aniaya kucing peliharaan, Kurt Zouma diarah bayar denda maksimum

LONDON, 10 Februari- Pemain pertahanan West Ham, Kurt Zouma telah didenda dengan ”jumlah semaksimum yang mungkin" kerana menganiaya kucing peliharaannya.

"West Ham United boleh mengesahkan bahawa Kurt Zouma telah didenda dengan jumlah yang tinggi berikutan tindakannya dalam video yang tular di media sosial“ kata kelab itu dalam satu kenyataan pada Rabu.

"Pemain itu akui kesalahannya sekaligus segera membayar denda itu dan telah meminta agar ia didermakan kepada badan kebajikan haiwan."

Susulan daripada itu, badan kebajikan haiwan RSPCA telah mengambil dua kucing milik Zuma untuk diletakkan di bawah jagaan mereka.

Pemain antarabangsa Perancis itu, yang bermain menentang Watford dalam Liga Perdana pada Selasa, telah dikutuk secara meluas selepas tular video menunjukkan dia mencederakan haiawan itu.-AFP


Ashwell Prince tinggalkan Bangladesh atas alasan peribadi

DHAKA, 10 Februari- Bekas batsman Afrika Selatan Ashwell Prince meletak jawatan sebagai jurulatih pemukul pasukan kriket kebangsaan Bangladesh hari ini, kata pihak berkuasa kriket negara itu.

"Kami telah menerima surat peletakan jawatan daripada Prince hari ini melalui e-mel. Peletakan jawatannya telah diterima," kata ketua pegawai eksekutif Lembaga Kriket Bangladesh, Nizamuddin Chowdhury kepada AFP.

Nizamuddin berkata Prince meletakkan alasan masalah peribadi untuk meletak jawatan.

Perletakan jawatannya serentak dengan pelantikan bekas ketua jurulatih Jamie Siddons sebagai perunding pemukul pasukan.

Siddons, berasal dari Australia yang melatih Bangladesh dari 2008 hingga 2011, mengambil peranan itu dalam kontrak dua tahun awal bulan ini.

Prince dilantik sebagai perunding pemukul sepenuh masa Bangladesh pada Ogos tahun lalu sehingga Piala Dunia Twenty20 2022, selepas bekerja dengan pasukan semasa siri menentang Zimbabwe.

Batsman kidal berusia 44 tahun itu dberaksi senayk 119 kali ketika bersama skuad kebangsaan Afrika Selatan dalam ketiga-tiga format.

Dalam siri seterusnya Bangladesh bakal melayan kunjungan Afghanistan bulan ini dan seterusnya untuk tiga perlawanan antarabangsa dan serta siri Twenty20 antarabangsa.-AFP


Sebastian Giovinco kembali ke Serie A

ROME, 10 Februari- Bekas penyerang Juventus, Sebastian Giovinco telah bersetuju untuk kembali ke kancah Serie A dengan menyertai Sampdoria.

Kelab yang berpangkalan di Genoa itu mengumumkan perkhabaran itu pada  Rabu.

Giovinco, 35 tahun, meninggalkan Juve pada Februari 2015 selepas memenangi dua kejuaraan Serie A sebelum menghabiskan empat musim bersama Toronto dalam MLS.

Pemain antarabangsa Itali yang mempunyai caps bersama skuad kebangsaan sebanyak 23 kali itu, yang membuat penampilan terakhirnya di Azzurri tujuh tahun lalu, telah menjadi ejen bebas sejak Ogos selepas kontraknya dengan pasukan Arab Saudi, Al Hilal berakhir.

"Penyerang itu telah menandatangani perjanjian jangka pendek sehingga akhir Jun tahun ini," menurut kenyataan Sampdoria.

Juara Scudetto 1991 itu berpindah ke Giovinco selepas penyerang Manolo Gabbiadini mengalami kecederaan koyak ligamen lutut  ketika menang ke atas Sassuolo hujung minggu lalu.

Pada hari Ahad, Sampdoria, yang berada lima mata di atas zon penyingkiran selepas hanya satu kemenangan dalam tujuh perlawanan, akan berdepan pasukan di kedudukan ketiga,  AC Milan Ahad ini.- AFP


Aruwin pamer aksi cemerlang, nasib tidak menyebelahi

BEIJING, 9 Februari- Peluncur ais Negara, Aruwin Salehhuddin meraih keputusan membanggakan dalam penampilan sulung pada Sukan Olimpik Musim Sejuk 2022 apabila menamatkan saingan giant slalom dengan cemerlang untuk menduduki tangga ke-38 keseluruhan di Pusat Ski Alpine Nasional Yanqing hari ini.Nasib tidak menyebelahi Aruwin pada cubaan kedua apabila atlet berkenaan terjatuh ketika melalui semua pagar dengan catatan masa 1 minit 6.15 saat.Aruwin pada awalnya melepasi pusingan awal (Run 1) pada sebelah pagi dan terus memberi persembahan sempurna pada pusingan penentuan pingat (Run 2) tanpa kesilapan sebelum terjatuh ketika hampir di garisan penamat.Jumlah masa keseluruhan yang dicatat atlet berpangkalan di Amerika Syarikat (AS) itu ialah 2:12.28s iaitu 16.59s di belakang pemenang pingat emas, Sara Hector dari Sweden (1:55.69s).Peluncur Jerman Duer Lena mendahului Run 1, dengan catatan 52.17 saat, diikuti atlet Switzerland Gisin Michelle dan Hektor Sara yang layak ke Run 2 serta pusingan akhir sebagai pencabar utama.Atlet berusia 17 tahun yang mencipta rekod sebagai wanita rakyat Malaysia pertama bertanding pada Sukan Olimpik Musim Sejuk, mencatatkan 1 minit 06.13 saat pada Run 1, acara giant slalom di kedudukan ke-46, daripada 82 peserta yang mengambil bahagian.Pencapaian yang ditunjukkan remaja yang Aruwin amat memberangsangkan kerana beliau beraksi lebih konsisten dibandingkan beberapa atlet lain, sama ada yang mencatat masa lebih perlahan atau gagal menamatkan perlumbaan.Hanya 60 peserta beraksi di Run 2 dengan 10 daripada mereka gagal menamatkan saingan dengan sempurna.Sementara itu, wakil Amerika Syarikat, Nina O’Brien dibatalkan penyertaan walaupun mencatat masa keenam terpantas pada Run 1.Aruwin yang dibimbing jurulatih dari Croatia, Mladen Bezjak dijadual turun sekali lagi dalam saingan slalom wanita.Cabaran negara pada Temasya Beijing turut diteruskan oleh seorang lagi peluncur Alpine, Jeffrey Webb dalam acara slalom lelaki, pada 16 Februari ini.


KDA FC optimis juara Liga Super 2022

KUALA LUMPUR, 9 Februari- Skuad Kedah Darul Aman FC (KDA FC) menyasarkan sekurang-kurangnya satu trofi musim ini dengan gelaran Juara Liga Super menjadi keutamaan.Presiden Persatuan Bola Sepak Kedah (KFA), Datuk Seri Muhammad Sanusi Md. Nor mezahirkan keyakinan itu berdasarkan keadaan kelab yang semakin baik terutama dalam aspek kewangan.Jelas beliau, kekangan dana banyak merencatkan momentum pasukan, namun skuad itu masih berjaya menduduki naib juara Liga Super buat kali kedua berturut-turut ."Saya rasa kalau adunan cukup cantik, Johor Darul Takzim (JDT) bukan lawan kita, sasaran kita adalah mengalahkan JDT tahun ini, bukan mustahil," katanya pada sidang media selepas majlis memperkenalkan penaja dan rakan rasmi KDA FC musim 2022.Turut hadir, penaung KDA FC, Tan Sri Dr. Mohd Daud Bakar dan Ketua Pegawai Eksekutif KDA FC, Khamal Idris Ali serta barisan penaja.Dalam perkembangan sama, Datuk Seri Muhammad Sanusi mengesahkan pasukan KDA FC kembali menggunakan gelaran Sang Kenari bagi kempen musim baharu selepas sinonim dengan panggilan Helang Merah sebelum ini.


PIB FC sasar untuk layak ke pusingan akhir bagi Liga M3 musim ini

NILAI, 9 Februari - Persada Intergriti Bersatu Football Club (PIB FC) menyasarkan untuk layak ke pusingan akhir bagi Liga M3 musim ini.Ketua Jurulatihnya, K.Ramachandran, yakin dengan prestasi dan komitmen yang ditonjolkan pemainnya mampu memberi saingan kepada pasukan lain.Kekuatan sembilan bekas pemain Liga Malaysia yang turut beraksi dalam pasukan itu juga diharap dapat membantu PIB FC untuk mara ke pusingan akhir."Setakat ini 80 peratus sudah ok, pemain perlu digilap, saya rasa pemain kita berpotensi untuk pergi lebih jauh dengan kebolehan mereka, katanya.Pasukan itu mula ditubuhkan secara rasmi pada 2011 itu pernah melakar sejarah dengan menjuarai Liga Super Klang Valley pada 2017."Harapan saya untuk tahun ini, saya merasakan walaupun dibarisi pemain muda tapi saya yakin kita mampu berikan kejutan luar biasa, kita menghadapi pramusim dengan baik. Kami bersedia dari segi fizikal mental untuk hadapi musim depan", kata Ali Imran Alimi, Ketua Pasukan PIB FC.


Tarikh Sukma KL 2022 diumum selewat-lewatnyanya hujung bulan ini

KOTA TINGGI, 8 Februari- Kementerian Belia dan Sukan (KBS), akan mengumumkan tarikh penganjuran Sukan Malaysia, Sukma, selewat-lewatnya akhir bulan ini.  Menterinya, Datuk Seri Ahmad Faizal Azumu berkata, pihaknya kini sedang menyiapkan memorandum jemaah menteri bagi permohonan peruntukan menganjurkan Sukma berkenaan.  Beliau yakin penganjuran temasya sukan itu masih dapat diteruskan, namun senarai akhir acara-acara yang kan dipertandingkan belum diputuskan. Faizal berkata, kementeriannya optimis peningkatan kes COVID-19 tidak akan menjejaskan penganjuran Sukma tahun ini.Namun katanya, skala temasya Sukma tertakluk kepada kebenaran daripada Kementerian Kesihatan (KKM) dan Majlis Keselamatan Negara (MKN). “Saya percaya kalau kita terus menjaga prosedur operasi standard (SOP) tiada acara yang terganggu. Malangnya ia akan terganggu jika orang ramai tidak menjaga SOP dan ada jangkitan.“Apabila ia berlaku akan merencatkan kemeriahan penganjuran tidak kira hiburan dan sukan,” katanya selepas menghadiri Majlis Penyerahan Siap Projek Naik Taraf dan Baik Pulih Kompleks Rakan Muda Sukan Air dan Udara (KRMSAU) di Bandar Penawar, di sini Sementara itu,,beliau memaklumkan, semua fasiliti Sukma Johor 2020 yang akan diadakan pada 2024 perlu dijaga dan diselenggara dengan baik, tanpa perlu ditambah baik.  Ini kerana kemudahan itu bertaraf antarabangsa dan mampu digunakan untuk tempoh masa yang lama.  “Saya mohon semua pihak yang betindak sebagai penyelenggara fasiliti supaya jaga dengan baik kerana setiap fasiliti gunakan kantung kerajaan dan wang rakyat yang kita perlu jaga sebaik mungkin,” katanya.Sukma Johor ke-20 sepatutnya dianjurkan pada 2020 namun ditunda beberapa kali disebabkan pandemik COVID-19 sebelum diputuskan penganjurannya pada tahun 2024.


Abdul Latif, Mun Yee kini bergelar Datuk, terima Pingat Panglima Mahkota Wilayah (PMW)

KUALA LUMPUR, 8 Februari- Atlet para negara, Abdul Latif Romly dan bekas penerjun negara Leong Mun Yee menerima pengiktirafan yang membawa gelaran Datuk dalam Istiadat Pengurniaan Darjah Kebesaran, Bintang dan Pingat Wilayah Persekutuan hari ini.Abdul Latif menghadiahkan pingat emas ketiga Malaysia dalam acara lompat jauh lelaki T20 di Stadium Olimpik Tokyo, tahun lalu sekali gus mengulangi pencapaian yang diraih di temasya sama di Rio 2016.Manakala Leong Mun Yee telah meraih pelbagai kejayaan di pentas antarabangsa termasuklah menyumbangkan 17 pingat emas, lima perak dan lima gangsa dalam penyertaan di Sukan SEA.Mun Yee yang berasal dari Ipoh, Perak turut memenangi satu perak dan dua gangsa di Kejohanan Terjun Dunia FINA dan satu perak di Piala Dunia FINA.Beliau turut membuat lima kali penampilan di pentas Sukan Olimpik bermula di Sydney 2000, Athens 2004, Beijing 2008, London 2012 dan Tokyo 2020.


UniKL terkeluar saingan MHL 2022

KUALA LUMPUR, 8 Februari - Juara bertahan, Universiti Kuala Lumpur (UniKL) tidak akan beraksi dalam saingan Liga Hoki Malaysia (MHL) 2022 yang akan membuka tirainya pada 18 Februari ini.Ia berikutan kegagalan pasukan itu menghantar borang pengesahan akhir selepas tamat tempoh masa tambahan yang diberikan.Pengerusi Jawatankuasa Pertandingan Konfederasi Hoki Malaysia (KHM), Datuk Seri Dr Anil Jeet Singh berkata, ketiadaannya akan diganti dengan Skuad Pembangunan KHM"Dan kita akan ganti dengan National Develepmont Team Man sama seperti perempuan ini daripada MHC kerana banyak pemain kebangsaan seperti yang bagi tahu kita hendak tengok mereka punya potensi. Kita hendak melatih mereka dan kita ingin memantau tahap permainan semua mereka." kata Anil.Bagi aksi pembuka tirai MHL, iaitu perlawanan Piala Sumbangsih 2022 antara juara liga, UniKL dan juara Piala TNB 2021 Terengganu Hockey Team yang sepatutnya berlangsung pada 18 Februari ini.Datuk Seri Anil Jeet berkata perkara itu hanya boleh diputuskan menerusi perbincangan bersama semua pihak yang terlibat.


Kenyataan Pesuruhjaya Sukan, Ibrahim Mohd Yusof disifatkan tidak kena pada waktunya

KUALA LUMPUR, 8 Februari - Persatuan Sepak Takraw Malaysia (PSM) dan beberapa ahli gabungan mempersoal kenyataan Pesuruhjaya Sukan (PJS), Ibrahim Mohd Yusof yang disifatkan tidak kena pada waktunya.Kenyataan itu dibuat susulan keengganan Persekutuan Sepak Takraw Asia (ASTAF) berkompromi dengan PSM selepas dilapor secara berterusan melanggar peraturan ditetapkan mereka.PJS memberi bayangan sukan sepak takraw negara hanya boleh diselamatkan jika ada entiti baharu setara dengan badan induk itu di peringkat antarabangsa.Menurut Ibrahim, ketiadaan entiti baharu yang boleh menggantikan PSM menyebabkan sukan sepak takraw tersekat di peringkat domestik sekali gus memberi impak buruk terhadap masa depan sukan itu di negara ini.Ia tamparan hebat buat Persatuan Sepak Takraw Malaysia (PSM) yang dijadual mengadakan pemilihan baharu bagi penggal 2022-2025 pada 12 Februari ini.Sementara itu, Naib Presiden PSM yang juga Presiden Persatuan Sepak Takraw Wilayah Persekutuan, Datuk Sumali Reduan mengajak semua pihak untuk duduk semeja mencari jalan terbaik mengatasi kemelut.


Beijing 2022, Aruwin sekadar di kedudukan ke-38

BEIJING, 7 Februari- Atlet tunggal wanita negara, Aruwin Salehhuddin menamatkan saingan acara Giant Slalom di kedudukan ke-38 daripada 60 peserta yang beraksi di pusingan kedua atau Run 2, Olimpik Musim Sejuk Beijing 2022, petang tadi.Pada pusingan berkenaan yang berlangsung di Pusat Ski Alpine Kebangsaan Yanqing, Aruwin mencatat masa 1 minit 6.15 saat.Catatan tersebut kurang 0.02 saat berbanding pusingan pertama pagi tadi untuk melakar masa keseluruhan 2 minit 12.28 saatAtlet Sweden, Sara Hector meraih pingat emas selepas mencatat masa terpantas keseluruhan 1 minit 55.69 saat.Pingat perak menjadi milik wakil Itali, Federica Brignone manakala Lara Gut-Behrami dari Switzerland meraih gangsa.


Senegal juara Piala Negara-Negara Afrika, Presiden isytihar cuti umum

SENEGAL, 7 Februari- Senegal mengakhiri penantian menjulang kejuaraan Piala Negara-Negara Afrika apabila menewaskan juara tujuh kali, Mesir 4-2 menerusi penentuan sepakan penalti selepas kedua-dua pasukan terikat tanpa jaringan pada perlawanan akhir.Kejayaan The Lions of Teranga menewaskan The Pharaohs dalam perlawanan berintensiti tinggi di Stadium Paul Biya, Olembe itu sekali gus menyaksikan kejuaraan pertama selepas penampilan ke-16 dan menjadi negara ke-15 menjulang piala tersebut.Ayam tambatan Senegal yang juga tonggak Liverpool, Sadio Mane dinobatkan pemain terbaik perlawanan akhir kali ini.Sementara itu, penjaga gol Senegal yang juga pemain Chelsea, Edouard Mendy dipilih pemain terbaik kejohanan.Pemain Cameroon, Vincent Aboubakar yang berusia 30 tahun pula dipilih pemenang penjaring terbanyak kejohanan.Berikutan kemenangan Senegal itu, Presidennya, Macky Sall mengisytiharkan Isnin sebagai cuti umum untuk meraikan kejuaraan pertama pasukan bola sepak negara itu.Selepas dua kekecewaan pada 2002 dan 2019, Senegal akhirnya merangkul gelaran Piala Negara-Negara Afrika pertama mereka. -AFP


Aleix Espargaro bakal berdepan hukuman, langgar protokol gelembung sukan

KUALA LUMPUR, 6 Februari - Pelumba Aprilla Racing, Aleix Espargaro bakal berdepan hukuman dibawah Akta Pencegahan dan Pengawalan Penyakit Berjangkit 1988 (Akta 342).Espargo melanggar protokol gelembung sukan kerana berbasikal berhampiran Putrajaya, kira-kira 35 kilometer daripada Litar Antarabangsa Sepang (SIC) Beliau berada di Malaysia bagi menjalani sesi Ujian Musim Sejuk MotoGP 2022 di SIC.SIC selaku penganjur turut berdepan hukuman sama.Demikian menurut Pengarah Cawangan Pembangunan Rekreasi Bahagian Pembangunan Sukan Jabatan Belia dan Sukan Negara, Nor Azli Mohamad Daud Nor Azli bagaimanapun tidak memperincikan bentuk hukuman yang akan dikenakan.


Liga Premier: Perak FC tagih pengalaman 'otai'

KUALA LUMPUR, 6 Februari- Perak FC menagih pengalaman yang dimiliki beberapa pemain senior untuk membantu meletakkan pasukan dalam kedudukan terbaik pada saingan Liga Premier musim ini.Ketua jurulatihnya, Yusri Che Lah berkata pihaknya telah mengikat beberapa pemain senior bagi memperkuatkan pasukan.Antara pemain senior yang membarisi Perak FC membabitkan dua bekas pemain kebangsaan seperti Indra Putra Mahayuddin; pemain sayap kiri Kuala Lumpur (KL) City FC pada musim lalu; dan bekas pemain tengah Selangor FC, Wan Zack Haikal Wan Noor.Selain itu, pasukan turut diperkuatkan dengan kehadiran bekas pemain tengah Melaka United, Ahmad Syamim Yahya dan bekas penjaga gawang UiTM FC, Muhammad Zamir Selamat.Jelas Yusri, pengalaman mereka diperlukan bagi membimbing pemain muda untuk saingan musim baharu."Kami sedang mengenal pasti beberapa pemain import yang akan dipilih bagi memperkuatkan pasukan, sekali gus memastikan Perak FC terus berada pada kedudukan terbaik liga," katanya.


Teka teki sama ada Wan Ahmad Kuzri sertai skuad kebangsaan atau tidak, dimuktamadkan esok

KOTA KINABALU, 6 Februari - Menjelang perlawanan Piala AFF 2022 Bawah 23 tahun di Phnom Penh Kemboja , 14 Februari ini.Keputusan sama ada pemain berpangkalan di Amerika Syarikat , Wan Ahmad Kuzri Wan Ahmad Kamal akan menyertai skuad kebangsaan akan dimuktamadkan esok.Ketua Jurulatih Brad Maloney mengakui, pihaknya kesuntukan masa dan perlu memuktamadkan senarai pemain secepat mungkin."Sejujurnya, kami kesuntukan masa saya masih belum mendengar apa-apa (perkembangan) dalam tempoh 24 jam yang lalu saya telah cuba berhubung dengannya dan seperti yang saya katakan, masa semakin suntuk, kami mungkin membuat keputusan pada Isnin (esok),” katanya dalam sidang akhbar selepas perlawanan persahabatan antara skuad B-23 Malaysia dan Sabah FC di Stadium Likas.Maloney berharap dapat menggunakan khidmat Wan Ahmad Kuzri untuk skuad negara di Kemboja tetapi memandangkan pemain itu menghadapi beberapa masalah di AS, menyebabkan beliau tiada pilihan terpaksa membuat keputusan akhir esok bagi persiapan AFF B-23 yang ditetapkan bermula 14 Februari.Pada perlawanan malam Ahad, Malaysia B-23 seri 1-1 dengan Sabah FC menyaksikan anak didik Maloney, T Saravanan menjaringkan gol pertama pada minit ke-76 sebelum Stuart Wilkins menyamakan kedudukan untuk tuan rumah pada minit ke-81.Mengulas mengenai prestasi pasukan itu dalam perlawanan tersebut, jurulatih kelahiran Australia itu berkata, secara keseluruhan beliau gembira dengan aksi anak buahnya yang bermain tanpa rasa gentar dan mencipta banyak peluang menjaringkan gol serta mempamerkan keserasian yang baik antara mereka.“Masih memikirkan kesebelasan utama, pasukan baru digandingkan, ramai pemain baharu dalam kumpulan ini. Kami perlu memberi peluang kepada semua pemain untuk mendapat tempat dalam kesebelasan utama dan dalam senarai akhir, kami akan terus berusaha,” katanya lagi.- BERNAMA


Piala Gaynor Cincinnati 2022: Sivasangari terlepas peluang ke pentas akhir

OHIO, 6 Februari- Impian pemain skuasy wanita negara, S. Sivasangari untuk ke pentas akhir dalam cabaran skuasy Piala Gaynor Cincinnati 2022 terbantut selepas tewas di tangan wakil tuan rumah Amerika Syarikat, Olivia Fietcher 2-3.Pada aksi yang berlangsung di Cincinnati Country Club, atlet berusia 23 tahun itu bermula dengan langkah kanan selepas mudah mencatat kemenangan 11-4 di set pertama.Fietcher bangkit di set kedua untuk meraih kemenangan 11-3, namun gagal meneruskan kecemerlangannya selepas set ketiga menjadi milik Sivasangari yang mencatat kemenangan 11-6.Sivasangari tewas 16-18 di set keempat dan kecundang 9-11 di set penentuan, sekali gus menamatkan perjalanannya dalam kejohanan berkenaan.Terdahulu, Sivasangari mara ke peringkat separuh akhir selepas membenam cabaran Tinne Gilis dari Belgium, Jumaat lalu.


New Zealand menang pingat emas Sukan Olimpik Musim Sejuk Beijing 2022, tebus aksi 2018

ZHANGJIAKOU (CHINA), 6 Februari- Atlet papan luncur New Zealand, Zoi Sadowski Synnott memenangi pingat emas pertama dan julung kali buat New Zealand di Sukan Olimpik Musim Sejuk Beijing 2022.Atlet berusia 20 tahun itu, berpakaian serba hitam, melakukan luncuran yang diberi jolokan "best run of my life".Beliau melakukan lompatan terakhir dengan cemerlang sekali gus memperoleh markah 92.88, memintas atlet Amerika, Julia Marino untuk memenangi pingat emas.Beliau mengangkat tangan sebagai tanda kemenangan sebelum dikerumuni Marino dan pemenang pingat gangsa Australia Tess Coady bersama rakan sepasukannya dengan aksi mengibarkan bendera New Zealand.“Sejujurnya saya masih tidak percaya, tetapi ia sememangnya lebih bermakna bagi kerana memenangi emas pertama New Zealand,” kata Sadowski Synnott, yang dilahirkan di Sydney tetapi berpindah ke New Zealand pada usia enam tahun."Ia membuatkan saya sangat bangga menjadi seorang Kiwi."New Zealand sebelum ini memenangi satu pingat perak dan dua gangsa di Sukan Pyeongchang 2018."Ia adalah pingat emas Olimpik Musim Sejuk pertama New Zealand dan saya harap saya membanggakan negara dan warga New Zealand dapat meraikan kejayaan bersama," katanya. -AFP


MotoGP: Dua pelumba Aprilia catat masa terpantas ujian pramusim

SEPANG, 6 Februari- Dua pelumba MotoGP Aprilia Racing, Aleix Espargaro dan Maverick Vinales meraih kedudukan pertama dan kedua pada sesi Ujian Musim Sejuk 2022 di sini.Masa terpantas satu minit dan 58.371 saat (s) dalam pusingan pada Sabtu dicatat Espargaro, pelumba Sepanyol berusia 32 tahun.Ia seolah memberi amaran awal kepada pelumba lain menjelang musim ini pada saingan ujian dalam pusingan semalam daripada 42 pusingan pada sesi yang diadakan di Litar Antarabangsa Sepang (SIC), di sini. Rakan senegaranya, Vinales muncul kedua terbaik selepas menamatkan 56 pusingan dengan masa terbaik 1:58.384s pada pusingan ke-54.Manakala seorang lagi pelumba Sepanyol, Alex Rins daripada pasukan Suzuki Ecstar di tempat ketiga dengan masa terbaik 1:58.471s pada pusingan kedua terakhirnya daripada 72 pusingan pada sesi hari ini Sementara itu, juara bertahan Fabio Quartararo daripada Monster Energy Yamaha MotoGP menamatkan ujian hari ini di tempat keenam selepas mencatat 1:59.002s, diikuti juara 2020 Joan Mir daripada Team Suzuki Ecstar di tempat ketujuh dengan masa terbaiknya 1:59.067s pada pusingan ke-63 daripada keseluruhan 68 pusingan.Juara enam kali Marc Marquez, yang baru diisytiharkan cergas untuk beraksi di litar di sini berikutan kecederaan dialaminya tahun lepas, mencatat 1:59.287s dalam pusingan ke-55 selepas menamatkan 62 pusingan pada sesi ujian pramusim pertama ini. Pelumba berusia 28 tahun itu tidak dapat beraksi sejak Oktober lalu kerana mengalami masalah penglihatan berganda akibat kemalangan ketika latihan.Ujian Musim Sejuk 2022 selama dua hari di sini berakhir hari ini.


MotoGP 2022 : Sesi latihan Pasukan WithU Yamaha RNF MotoGP Racing Team lancar

SEPANG, 6 Februari - Pasukan WithU Yamaha RNF MotoGP Racing Team menganggap sesi latihan yang berlangsung di Litar Antarabangsa Sepang (SIC) berjalan lancar.Prinsipal pasukan MotoGP negara, Datuk Razlan Razali turut akui gembira dengan prestasi dipamerkan dua pelumbanya."Dua-dua pelumba kita positif dari segi percubaan setakat ini. Kita bermula dengan Andrio Dorvioso, dia seorang pelumba yang berpengalaman kalau tengok pengalaman, beliau memang bagus dari segi ujian masa dan pada mulanya dia 10 terbaik. "Jadi ini positif dan sekarang dia sedang buat latihan dengan komponen semua. Darren pula selepas tiga hari kerja keras dia masih lagi menguji jentera dan sebagainya.Jelas Razlan, sasaran utama pasukan pada musim ini adalah untuk mengembalikan momentum kecemerlangan.Saingan MotoGP 2022 bakal membuka tirainya pada 6 Mac di Litar Antarabangsa Losail, Qatar.


Cabaran Malaysia kini bermula di Sukan Olimpik Musim Sejuk Beijing 2022

KUALA LUMPUR, 5 Februari- Dua peluncur ski negara, Jeffrey Webb dan Aruwin Salehhuddin mengarak Jalur Gemilang masuk ke Stadium Nasional Beijing pada upacara perasmian Sukan Olimpik Musim Sejuk Beijing 2022, pada malam Jumaat.Perarakan atlet negara itu menandakan penyertaan Malaysia sebuah negara beriklim Khatulistiwa dalam temasya sukan berprestij berkenaan.Malaysia merupakan kontinjen kelima memasuki stadium yang terkenal dengan nama jolokan Stadium Sarang Burung tersebut.Turut menyertai perbarisan adalah Ketua Kontinjen, Moira Tan, Pengurus Pasukan, Salehhuddin Ayob, Pengurus Besar Majlis Olimpik Malaysia, Fong Wan Hor dan dua jurulatih, Bezjak Mladen dan Ryan Shorter.Kontinjen negara memperagakan persalinan musim sejuk berwarna hijau gelap serta hitam, selain dilengkapi topi salji berwarna putih tertera Jalur Gemilang di bahagian depan.Aruwin yang merupakan atlet wanita negara pertama melayakkan diri ke Sukan Olimpik Musim Sejuk akan memulakan cabarannya dalam acara 'Giant Slalom' Wanita pada Isnin depan, sebelum turun bertanding dalam acara 'Slalom' pada 9 Februari ini.Sementara itu, Jeffrey pula dijadual beraksi pada 16 Februari, sekali gus berpeluang memperbaiki pencapaiannya pada edisi terdahulu.


Ahmad Faizal suntik semangat Jeffrey, Aruwin

KUALA LUMPUR, 5 Februari - Dua atlet negara yang bakal memulakan saingan Sukan Olimpik Musim Sejuk Beijing 2022 mendapat suntikan semangat menerusi ucapan daripada Menteri Belia dan Sukan, Datuk Seri Ahmad Faizal Azumu.Ucapan berkenaan dimuatnaik di laman Facebook rasmi beliau.Menerusi ucapan tersebut, Ahmad Faizal meluahkan rasa bangga terhadap Jeffrey Webb dan Aruwin Salehhuddin bakal berjuang mewakili Malaysia pada temasya tersebut."Malaysia sebuah negara tanpa salji, mencipta sejarah dengan penampilan pertama pada Sukan Olimpik Musim Sejuk 4 tahun lepas di Pyeongchang Korea Selatan menerusi Julian Yee dan Jeffrey Webb.

"Saya berbangga dengan pencapaian atlet negara, Jeffrey Webb dan Aruwin Salehhuddin yang akan berjuang di pentas Sukan Olimpik Musim Sejuk Beijing 2022," katanya.Beliau turut mengucapkan selamat maju jaya buat dua atlet negara tersebut malah doa seluruh Keluarga Malaysia sentiasa mengiringi perjuangan mereka.Pada penyertaan kali ini Jeffrey dan Aruwin masing-masing dijadual menyertai sukan Alpine Skiing dalam acara slalom lelaki, slalom wanita dan giant slalom wanita.Aksi melibatkan Malaysia bakal bermula pada minggu depan.


Pembukaan Sukan Olimpik Musim Sejuk 2022 meriah, walau berdepan cabaran COVID-19

BEIJING, 5 Februari- Upacara pembukaan Sukan Olimpik Musim Sejuk 2022 bermula malam tadi dengan simbolik percikan bunga api di Stadium Sarang Burung yang ikonik pada sebelah malam Jumaat. Majlis pembukaan penuh warna itu menandakan permulaan temasya sukan berkenaan sebagai kemuncak kepada persediaan yang terganggu susulan COVID-19 dan kritikan terhadap hak asasi manusia di China yang menyebabkan beberapa negara melakukan boikot diplomatik.Upacara itu bermula selepas Presiden Xi Jinping dan Pengerusi Jawatankuasa Olimpik Antarabangsa (IOC), Thomas Bach memasuki stadium dihiasi dengan bendera 91 negara yang mengambil bahagian.Diarahkan oleh Zhang Yimou yang turut sama terbabit pada Sukan Olimpik Musim Panas 2008, upacara pembukaan itu menampilkan 3,000 penghibur di atas pentas dengan skrin lampu diod pemancar cahaya (LED) berdefinisi tinggi berupa permukaan ais.Semua penghibur terbabit adalah orang kebanyakan dari Beijing serta dari wilayah Hebei yang mengangkat ' Story of a Snowflake' sebagai tema persembahan.Tempat duduk di stadium kosong tanpa kehadiran penonton pada upacara terbabit selepas penganjur memutuskan untuk tidak menjual tiket bagi menangani penyebaran COVID-19.Meskipun upacara pembukaan ini lebih kecil berbanding Sukan Olimpik musim panas namun ia dianjurkan dalam keadaan yang lebih makmur, hebat dan berkeyakinan di bawah pimpinan Xi.Pemilihan China sebagai tuan rumah temasya mendapat kritikan sejak Jawatankuasa Olimpik Antarabangsa memilih Beijing pada 2015, dan negara-negara termasuk Amerika Syarikat, Britain dan Australia mengadakan boikot diplomatik, yang menyaksikan mereka tidak menghantar wakil kerajaan ke temasya itu.Presiden Russia, Vladimir Putin yang mengetuai delegasi asing tiba hari ini untuk mengadakan mesyuarat bersama Xi sebelum upacara pembukaan terbabit.Zhang berkata upacara pembukaan itu mengambil kira faktor perubahan latar belakang global termasuk pandemik serta usaha yang disifatkan Zhang sebagai cuba 'menekan dan memburukkan' China."Dalam situasi global yang baharu dan lebih kompleks, Sukan Olimpik Musim Sejuk 2022 akan menunjukkan keyakinan dan kebanggaan, cinta dan juga kasih sayang rakyat China kepada dunia," kata Zhang kepada Xinhua. -REUTERS


Marc Marquez yakin kembalikan kejuaraan musim baharu

SEPANG, 4 Februari- Pasukan Repsol Honda MotoGP, Marc Marquez mengalami satu lagi kecederaan diluar musim ketika menjalani latihan pada penghujung tahun lalu.Insiden itu menjadi penghalang untuk beliau kembali ke prestasi sebelum ini sebagai juara dunia enam kali dalam kelas premier.Bagaimanapun, Marc akan terus berusaha keras dalam memberikan saingan pada perlumbaan MotoGP musim ini."Persediaan pastinya sukar terutama dalam musim ini, kerana saya telah tercedera dan tempoh tiga bulan ini sangat sukar, apatah lagi berdepan musim sejuk dalam Winter Test 2022 di Qatar  Mac depan,"Namun, sejak dua minggu saya lihat prestasi saya semakin baik, dan saya akan mula berlatih dari segi fizikal dan mental. Saya juga akan cuba untuk memahami selok-belok jentera baharu untuk perlumbaan nanti," katanya ketika ditemui media sebelum menjalani Ujian Musim Sejuk 2022 di Litar Antarabangsa Sepang (SIC).Marc juga akan cuba melakukan yang terbaik untuk mengembalikan keyakinan bagi memulakan perlumbaan di musim baharu nanti.Ujian Musim Sejuk 2022 di Litar Antarabangsa Sepang akan berlangsung selama dua hari pada 5 dan 6 Februari.


Liga Malaysia: Selangor FC sasar kelompok dua teratas Liga

SUBANG JAYA, 4 Februari- Selangor FC kini sudah bersedia 100 peratus untuk mengharungi Liga Malaysia musim ini dengan menyasarkan kelompok dua teratas liga dan Piala Malaysia.Perkara itu ditegaskan, Ketua Pegawai Eksekutif Selangor FC, Dr. Johan Kamal Hamidon yang yakin akan barisan pemain pasukan mampu memberikan cabaran kepada pasukan lain.Tambah Dr. Johan, sasaran tersebut dilihat realistik walaupun The Red Giants gagal melakukannya pada saingan musim lalu."Kita mensasarkan kelompok dua teratas dalam Liga Super ataupun perlu memenangi Piala FA dan Piala Malaysia. Jadi fokus kami adalah untuk layak ke Piala Asia," jelasnya selepas majlis perasmian jersi kedua Selangor FC yang mendapat kerjasama TDC Holding Sdn Bhd bersempena Hari Kanser Sedunia di Subang Jaya.Pada saingan musim lalu, skuad The Red Giants menduduki tangga kelima Liga Super, manakala terkandas di peringkat separuh akhir Piala Malaysia kepada juara, Kuala Lumpur City (KL City) FC.Jersi kedua skuad The Red Giants musim ini diinspirasikan melalui perjalanan kapten pasukan, Brendan Gan yang berjaya bertarung melawan kanser dihidapinya Julai lalu.Turut hadir pada majlis tersebut, Raja Muda Selangor, Tengku Amir Shah Sultan Sharafuddin Idris Shah, Menteri Kesihatan, Khairy Jamaluddin dan Ketua Pegawai Eksekutif TDC Holding Sdn Bhd, Mohd Hafizuddin Hiew Abdullah.


Athletic Bilbao lebur impian Real Madrid

MADRID, 4 Februari- Athletic Bilbao berjaya menempah slot ke separuh akhir kejohanan selepas menewaskan Real Madrid pada aksi suku akhir hari ini.Dalam perlawanan tersebut Athletic Bilbao menang dengan keputusan 1-0.Pada aksi tersebut Alex Berenguer muncul wira buat Athletic Bilbao apabila jaringan tunggalnya pada minit ke-89 membantu kelab tersebut mengesahkan kemenangan.Kejayaan itu juga membolehkan Athletic Bilbao berada di landasan terbaik untuk memburu gelaran ke 24 kejohanan.Sementara, kekalahan yang dicatatkan oleh Real Madrid itu dianggap satu keputusan yang memilukan pada musim ini. "Kami kecewa kerana kami mahu memenangi semua kejohanan. Kami tersingkir dan kami mempunyai dua kejohanan lain."Kami percaya kekalahan ini tidak akan memberi kesan. Malah ia menjadikan kami lebih kuat," kata pengendali Madrid Carlo Ancelotti.Kali terakhir Real Madrid meraih kejuaraan Copa del Rey ialah pada 2013 selepas menewaskan Barcelona di saingan akhir dengan keputusan 2-1. -AFP


Perlawanan akhir Piala Asia Wanita, China bertemu Korea Selatan Ahad ini

CHINA, 4 Februari- China berjaya menewaskan Jepun 4-3 untuk mara ke perlawanan akhir AFC Piala Asia Wanita.Dalam saingan separuh akhir, kedua-dua pasukan terikat 2 sama selepas waktu tambahan dan China mara setelah menang penentuan sepakan penalti.Penjaga gol, Yu Zhu dan kapten pasukan China memainkan peranan utama dalam perlawanan separuh akhir.Jepun terlebih dahulu di depan hasil jaringan Riko Ueki pada minit ke-16 sebelum China menyamakan kedudkan menerusi Chengshu Wu pada minit ke-46.Pada masa tambahan, Riko Ueki sekali lagi berjaya menjaringkan gol pada minit ke-103 untuk Jepun terus mendahului.Namun, China berjaya menyamakan kedudukan sekali lagi, pada minit ke-119.Pada penentuan sepakan penalti, China berjaya menang dengan 4 jaringan berbalas 3, menewaskan Jepun yang juga juara bertahan.China yang telah lapan kali bergelar Juara Piala Asia akan bertemu pasukan pertama kali mara ke saingan akhir, Korea Selatan pada 6 Februari ini. -REUTERS


Piala Negara-Negara Afrika: Mesir tempah tiket ke saingan akhir kejohanan

CAMEROON, 4 Februari- Mesir mencipta sensasi apabila menempah slot ke saingan akhir kejohanan selepas menewaskan tuan rumah Cameroon menerusi penentuan penalti 3-1.Ini bermakna Mesir bakal menentang Senegal pada aksi final yang dijadual berlangsung pada 7 Februari ini. Dalam saingan separuh akhir hari ini, Mesir dan Cameroon masing-masing terikat tanpa jaringan sehingga tamat 120 minit permainan.Situasi tersebut memaksa penenang ditentukan menerusi aksi penalti yang menyaksikan penjaga gol Mesir, Mohamed Abou Gabal muncul wira buat pasukannya.Pada saingan akhir, Isnin ini bakal menyaksikan pertembungan dua bintang Liverpool iaitu Mohamad Salah yang kini bersama Mesir dan tonggak utama Senegal, Sadio Mane.Perlawanan Isnin itu juga akan menjadi medan buat Mesir memburu gelaran kelapan kejohanan manakala Senegal masih mencari mahkota sulungnya. -AFP